WHO beri amaran jangan anggap ‘ringan’ penularan Omicron

Varian Omicron Covid-19 yang turut menjadi punca korban jiwa di seluruh dunia tidak boleh dianggap sebagai varian “ringan”, tegas Pertubuhan Kesihatan Sedunia (WHO).Ketua WHO, Tedros Adhanom Ghebreyesus berkata rekod kes penularan jangkitan varian baru telah mengatasi varian Delta yang dominan sebelum ini di banyak negara.Menurutnya, penularan aktif varian itu boleh menyebabkan kemudahan kesihatan dan hospital sesak dengan pesakit Covid-19.“Walaupun Omicron dilihat kurang bahaya berbanding Delta, terutama bagi mereka yang telah divaksin, ia tidak bermakna varian itu harus dikategorikan sebagai varian ringan,” kata Tedros pada sidang media semalam.“Sama seperti varian sebelumnya, Omicron juga telah menyebabkan ramai yang terpaksa masuk ke hospital dan mengorbankan nyawa.“Malah, tsunami kes akibatnya adalah sangat besar dan pantas, sehinggakan menyebabkan sistem kesihatan sesak di seluruh dunia.”WHO menerima laporan 9.5 juta kes baru Covid-19pada minggu lalu.Rekod itu menunjukkan peningkatan sebanyak 71% berbanding minggu sebelumnya.Menurut Tedros, rekod tersebut menunjukkan varian itu telah ditanggapi secara mudah kerana ia tidak mencerminkan kes-kes tertunggak sekitar cuti Krismas-Tahun Baru, ujian kendiri positif yang tidak didaftarkan, dan sistem pengawasan yang tidak dapat merekodkan kes baru kerana menanggung beban pesakit yang ramai.Sasaran vaksinasi tergendalaPerutusan pertama Tedros pada 2022 itu juga turut  menyelar sikap negara-negara kaya yang memalsukan perolehan dos vaksin yang disediakan tahun lalu, mengatakan tindakan itu telah mewujudkan tempat penularan yang sempurna bagi sesuatu varian baru muncul.Sehubungan itu, beliau menggesa dunia untuk turut berkongsi dos vaksin secara lebih adil pada 2022, bagi menamatkan “kematian dan kemusnahan” akibat Covid-19.Terdahulu, Tedros menggesa setiap negara mencapai 10% penduduk divaksinasi menjelang akhir September 2021 dan 40% lengkap divaksinasi menjelang akhir Disember.92 dari 194 negara anggota WHO tersasar daripada sasaran yang ditetapkan pada penghujung 2021 ketika 36 daripadanya belum mencapai 10% populasi divaksin.Punca utamanya adalah disebabkan akses vaksin yang kurang di negara-negara tersebut.Menetapkan sasatan baru, Tedros mahu 70% populasi di setiap negara divaksinasi menjelang pertengahan 2022.Dengan kadar vaksinasi ketika ini, 109 negara dijangka akan tersasar daripada sasaran tersebut.“Ketidaksetaraan vaksin adalah pembunuh manusia dan pekerjaan dan ia menjejaskan pemulihan ekonomi global,” kata Tedros.“Beberapa dos penggalak yang diberikan di sebilangan kecil negara tidak akan dapat menamatkan wabak ketika berbilion lagi masih tidak menerima perlindungan vaksin.”


AS kecam serangan maut tentera Myanmar di Kayah

Amerika Syarikat pada Selasa mengecam serangan tentera Myanmar di negeri Kayah, yang mengakibatkan sekurang-kurangnya 35 orang terbunuh pada 24 Disember.Mangsa serangan termasuk wanita dan kanak-kanak serta dua kakitangan organisasi bantuan antarabangsa Save the Children, lapor Agensi Anadolu (AA).“Kami khuatir dengan kekejaman rejim tentera di Burma (Myanmar), termasuk serangan terbaru di Kayah dan Karen,” kata Setiausaha Negara AS Antony Blinken dalam satu kenyataan.“Serangan menyasarkan orang tidak bersalah dan mereka yang terlibat dalam misi kemanusiaan adalah suatu yang tidak boleh diterima, dan menunjukkan pihak tentera bertanggungjawab bagi kejadian serangan itu,” kata diplomat tertinggi itu.Blinken menggesa masyarakat antarabangsa melakukan lebih banyak bagi mencegah kekejaman di Myanmar daripada berulang, termasuk menghentikan penjualan senjata dan teknologi dwi-guna kepada tentera.Tentera Myanmar yang dikenali sebagai Tatmadaw, melancarkan rampasan kuasa pada 1 Februari lalu dan menangkap pemimpin Liga Demokrasi Kebangsaan (NLD) diketuai pemenang Hadiah Nobel Aung San Suu Kyi, dan dijatuhi hukuman penjara empat tahun pada awal bulan ini.Lebih 1,000 orang terbunuh manakala lebih 5,400 yang lain ditangkap pasukan junta, dan kebanyakannya telah dibebaskan.


Anwar jumpa pemimpin BN ketika masa makin suntuk ke Istana

Pemimpin Pakatan Harapan (PH) yang diketuai oleh Anwar Ibrahim sedang mengadakan perbincangan dengan pemimpin Barisan Nasional (BN) di sebuah hotel di sebelah ibu pejabat Umno di Kuala Lumpur, ketika masa semakin suntuk sebelum pukul 2 tengah hari yang ditetapkam Istana Negara untuk parti politik menyerahkan nama ahli-ahli Parlimen mewakili majoriti bagi pembentukan kerajaan baru.
Pertemuan ini berlaku berikutan Gabungan Parti Sarawak (GPS) dan Gerakan Rakyat Sabah (GRS) memberikan sokongan mereka kepada pengerusi Perikatan Nasional (PN) Muhyiddin Yassin, selain penentangan ahli Parlimen BN terhadap pengerusi mereka, Ammad Zahid Hamidi yang memberi amaran bahawa beliau mempunyai kata putus dalam menentukan sebarang kerajasama dengan gabungan lain untuk membentuk kerajaan.


Pusat kuarantin Covid-19 berisiko rendah sedia diaktifkan, kata menteri

Pusat Kuarantin dan Rawatan Covid-19 Berisiko Rendah di seluruh negara sudah sedia untuk diaktifkan semula sekiranya pandemik berkenaan terus mencatatkan peningkatan kes, kata Menteri Kesihatan Dr Adham Baba.Beliau berkata pada masa ini terdapat 36 pusat sedemikian melibatkan hospital kerajaan serta Institut Latihan Kementerian Kesihatan Malaysia (ILKKM) selain pusat-pusat lain yang diwartakan Majlis Keselamatan Negara seperti Taman Ekspo Pertanian Malaysia Serdang (Maeps) di Serdang, Selangor.“Kita sentiasa bersedia (untuk mengaktifkan pusat kuarantin) dan renovate tempat seperti ILKKM.“Kalau kes bertambah kita reactivate,” katanya kepada pemberita selepas majlis perasmian penutup Sesi Townhall Pembudayaan Norma Baru Dalam Komuniti Bagi Mencegah Penularan Covid-19 Bersama Pemimpin Komunikasi Untuk Perubahan Tingkah Laku (Combi), di Kota Tinggi hari ini.Katanya keseluruhan pusat kuarantin tersebut menyediakan 3,467 katil dan kementerian akan berbincang dengan institut latihan lain untuk dijadikan pusat kuarantin tambahan sekiranya keadaan memerlukan.Sementara itu, Adham berkata kira-kira 20 juta individu direkodkan sudah mendaftar dan menggunakan aplikasi MySejahtera dengan satu bilion ‘check-in’ dicatatkan di seluruh negara.“Ada dua faktor yang menjadikan kita pantas mengesan Covid-19, yang pertama ialah kebijaksanaan dan keberkesanan pasukan kita mengesan, dan keduanya, kesediaan 58 makmal kita dalam menjalankan ujian termasuk swasta,” katanya.


Cucu Nik Aziz lempar kritikan terhadap kerajaan Anwar selepas anugerah Tan Sri

Seorang cucu Nik Abdul Aziz Nik Mat menulis kritikan pedas terhadap kerajaan Perdana Menteri Anwar Ibrahim, beberapa hari selepas Allahyarham Mursyidul Am PAS itu diberikan anugerah anumerta Persekutuan sempena hari keputeraan Yang di-Pertuan Agong.
Nik Nur Humaira mendakwa keluarganya pada mulanya diberi gambaran bahawa Nik Aziz akan dikurniakan gelaran Tun.
“Namun sebaliknya apabila surat istana tiba, ternyata kami dikejutkan dengan penerimaan gelaran Tan Sri sahaja. Ah, tidak pelik kerana yang mencanangkan ini memang dikenali sebagai Mat Retorik, sebagaimana Tun M menggelarkannya,” katanya dalam catatan Facebook baru-baru ini.
Nik Aziz, menteri besar Kelantan yang memerintah lebih dua dekad, adalah antara senarai 26 penerima gelaran Tan Sri, termasuk Lim Kit Siang.
Langkah untuk memberikan anugerah kedua tertinggi negara kepada penyokong DAP itu mencetuskan perdebatan di media sosial, dengan ramai yang mengingatkan pendirian parti itu sebelum ini yang tidak akan menerima sebarang gelaran diraja.
Ia juga mendapat sindiran sinis daripada bekas perdana menteri Dr Mahathir Mohamad, yang mempersoalkan sama ada Lim kini diletakkan pada tahap yang sama dengan Nik Aziz.
Sementara bekas pemimpin Umno Khairy Jamaluddin mengingatkan bahawa penerima semua gelaran Persekutuan biasanya akan ditapis oleh Jabatan Perdana Menteri.
"Biasanya untuk anugerah-anugerah tinggi ini akan mendapat persetujuan daripada perdana menteri. Ada senarai Agong, tapi senarai yang lebih besar adalah senarai dari PM, sebab ini penghormatan kerajaan Persekutuan yang dikurniakan oleh Agong.
“Saya rasa Anwar mahu memberi ganjaran kepada rakan-rakannya, dan tidak ada yang salah dengan itu, saya rasa," katanya baru-baru ini dalam podcast Keluar Sekejap.
Nik Humaira dalam catatannya turut mempersoalkan cara penyampaian jemputan istiadat di istana kepada neneknya yang juga balu Nik Aziz, Tuan Sabariah Tuan Ishak.
“Surat jemputan daripada pihak istana tidak diberikan melalui kerajaan negeri sebaliknya dihantar melalui anak kedua Allahyarham iaitu bapa saudara kami yang dihormati yang memilih untuk bertanding di bawah PKR di Perak,” katanya merujuk kepada Nik Omar Nik Abdul Aziz, yang sebelum ini dikritik oleh Tuan Sabariah kerana menyokong Anwar.
Nik Omar diletakkan sebagai calon Pakatan Harapan di Pasir Salak, Perak tetapi tewas kepada Perikatan Nasional.
Nik Humaira berkata, neneknya memutuskan untuk menghadiri majlis itu kerana menghormati istana, sambil menambah bahawa keluarga itu tidak memandang rendah gelaran Tan Sri.
“Namun kami terkejut kerana ayahanda ulama sepuh milik ummah ini diletakkan sebaris dengan seteru politik dan agama daripada DAP.
“Ternyata sama sahaja taraf seorang ulama yang bermati-matian atas nama Islam, dengan seorang berfahaman ‘chauvinist’ dan tidak menerima Malaysia sebagai negara Islam, di mata Malaysia Madani ini.”
Beliau berkata catatannya itu adalah tindak balas kepada beberapa naratif daripada musuh PAS, yang mengatakan bahawa Nik Aziz tidak pernah dianugerahkan Tan Sri walaupun ketika PAS menjadi sebahagian daripada kerajaan Persekutuan.
Sambil menegaskan keperibadian Nik Aziz digunakan oleh pihak tertentu, Nik Humaira berkata beliau tidak berminat dengan gelaran duniawi kerana "ia tidak menyamai ganjaran dan keredaan Allah ".
“Pengiktirafan sebenar akan lebih bermanfaat sekiranya idea tokoh ini diperjuangkan, biografi hidupnya dibukukan, serta wawasannya diangkat ke persada.”


Vaksin Pfizer dapat lampu hijau di Eropah

Suruhanjaya Eropah pada Isnin meluluskan penggunaan vaksin Covid-19 BioNTech dan Pfizer susulan cadangan positif Agensi Ubat-Ubatan Eropah (EMA), lapor Agensi Berita Croatia.“Hari ini kita tambah bab penting untuk kisah kejayaan Eropah, dengan menyediakan vaksin Covid-19 pertama untuk orang Eropah,” tweet Presiden Suruhanjaya Eropah Ursula von der Leyen.Von der Leyen berkata lebih banyak vaksin akan dibawa masuk. Vaksin diluluskan hari ini akan tersedia untuk semua negara EU dengan syarat sama.Terdahulu, EMA meluluskan vaksin Pfizer dan BioNTech, setelah suruhanjaya itu mengkaji semua elemen yang diperlukan untuk kelulusan bersyarat dan memasarkannya serta berunding dengan semua negara EU sebelum membuat keputusan.“Hari ini adalah penentuan buat Eropah & pengurusan Covid-19. Hari ini adalah hari perpaduan sebenar untuk tindakan EU,” ciap Pesuruhjaya Kesihatan Stella Kyriakides.Persiapan untuk memperkenalkan vaksin di EU dibuat setelah strain baru Covid-19 dikesan di Britain dan negara EU telah menutup sempadan dengan United Kingdom menjelang cuti perayaan Krismas.EMA mengatakan kemungkinan besar vaksin itu berkesan untuk strain baru Covid-19.EU menyasarkan untuk memvaksin sekurang-kurangnya 70% daripada 450 juta penduduknya.


2 maut kejadian struktur kren jatuh di Cheras

Dua maut manakala dua cedera parah dalam kejadian struktur besi kren pembinaan lebuh raya jatuh berhampiran Puncak Banyan, Persiaran Alam Damai, Cheras, pagi tadi.Pusat Gerakan Operasi Jabatan Bomba dan Penyelamat Malaysia (JPBM) Kuala Lumpur dalam kenyataan hari ini berkata pihaknya menerima panggilan kecemasan berhubung insiden itu pada 8.45 pagi.“Setibanya pasukan bomba di lokasi mendapati struktur besi kren launcher pembinaan lebuh raya jatuh dan menghempap sebuah kereta jenis Perodua Bezza.“Seorang warga tempatan yang merupakan pemandu kereta mengalami kecederaan parah kerana kereta mangsa dihempap struktur besi kren berkenaan.“Tiga lagi mangsa merupakan pekerja projek pembinaan tersebut dan dipercayai dua daripada mereka jatuh setinggi 120 kaki dan disahkan meninggal dunia,” demikian menurut kenyataan itu.Kenyataan itu memaklumkan seorang lagi mangsa masih tersangkut di landasan pembinaan lebuh raya dan kerja-kerja menyelamat mangsa sedang dijalankan oleh anggota bomba.


86.6% remaja, 97.1% dewasa lengkap divaksinasi

Seramai 2,726,684 individu atau 86.6% populasi remaja berusia 12 hingga 17 tahun di negara ini lengkap menerima suntikan vaksin Covid-19, setakat 11.59 malam tadi.Berdasarkan data kementerian kesihatan menerusi laman CovidNow, seramai 2,833,870 individu atau 90% golongan itu menerima sekurang-kurangnya satu dos vaksin.Bagi populasi dewasa, 22,734,488 individu atau 97.1% telah melengkapkan vaksinasi manakala 23,058,008 atau 98.5% dalam kumpulan itu menerima sekurang-kurangnya satu dos vaksin Covid-19.Sementara itu bagi vaksinasi harian sebanyak 124,499 dos vaksin diberikan semalam melibatkan 4,538 dos pertama dan 6,538 dos lengkap serta 113,423 individu menerima dos penggalak, menjadikan jumlah kumulatif pemberian vaksin bagi Program Imunisasi Covid-19 Kebangsaan (PICK) kini meningkat kepada 54,326,199 dos.


Collins seorang ‘Bobby’

Restoran pertama aku bekerja menjadi pelayan ialah di Desaru, di Old Compton Street.Aku mula menjadi pelayan pada musim panas tahun 1987.Kemudian aku berpindah menjadi pelayan Restoran Garuda Restaurant di 150, Shaftesbury Avenue, West London.Aku mula bekerja di Garuda pada musim panas tahun 1988.Ini ketika aku menjadi mahasiswa di Polytechnic Central London.Kedua-dua restoran ini terletak betul-betul di tengah-tengah kota London di wilayah Soho.Jadi aku ini “Anak Gampang Soho”.Maknanya: jahat memang jahat, tapi tak berapa jahat sangat. Taklah sampai bunuh orang.Nama jalan tempat aku bekerja ini diambil daripada nama 7th Earl of Shaftesbury (1801-1885).Jalan ini bermula di Tottenham Court Road, menjalar masuk ke dalam kota hingga ke Piccadilly Circus.Aku rasa tak sampai dua batu.Piccadilly Circus atau Bulatan Piccadilly ini menjadi ikon untuk iklan pelancong.Tak jauh dari sini ialah Leicester Square.Di sini ada dilantaikan peta dunia untuk menunjukkan jarak jauh wilayah-wilayah tanah jajahan Baginda Queen dari London ke Amerika, ke Canada ke West Indies, ke India hingga ke Timur – ke Australia, New Zealand, Fiji – termasuk ke Tanah Melayu.Menapak sedikit dari Leicester Square ialah Trafalgar Square.Tanda mercu kuasa imperial Inggeris – kuasa angkatan tentera laut Baginda Queen yang menakluki lebih tiga per empat wilayah dunia.Di sini tercacak simbol kuasa armada imperialis Inggeris, tugu patung Nelson tegak berdiri.Trafalgar Square ini adalah “zero point” atau “titik kosong” kota London.Dari sini diukur semua jarak kota London dengan bandar dan pekan di United Kingdom dan juga tanah jajahan Baginda Queen.Wilayah West End ini penuh dengan panggung bangsawan dan panggung wayang.Di Shaftesbury Avenue ada empat buah panggung bangsawan atau panggung teater: Lyric, Apollo, Gielgud dan Sondheim.Dan dua panggung wayang, Curzon dan Picturehouse Central.Panggung wayang Curzon betul-betul di hadapan Restoran Garuda.Sudah aku nyatakan wilayah Soho ini tempat bercanda-canda.Tempat berinang-inang.Tempat menukar selera mencari makan pelbagai jenis restoran dari seluruh dunia.Tepuk dada, tanya selera dan buka dompet.London kota pelancongan yang menarik beratus ribu pelancong dari seluruh dunia.Tanpa pelancong aku rasa Garuda tempat aku bekerja, payah juga nasibnya.Malah tanpa pelancong London akan menjadi kosong meleset. Jadi pekan tinggal.Ada seribu satu macam daya tarikan dalam kota London.Bukan sahaja tarikan sejarah.Banyak tarikan yang tak perlu dibaca atau dikaji.Tarikan yang mana “Mat Bunga” dan “Minah Kepoh” tak perlu membaca.Menengok saja sudah cukup untuk dijadikan modal berlabun di kampung.Untuk berjudi ada beberapa buah kasino di Soho.Untuk yang suka berjoget dan bertandak, ada kelab malam.Kelab malam ini ada yang rasmi, ada yang bawah tanah.Untuk jantan berduit tapi gagal dapat awek, ada “rumah merah”.Untuk Mamat Hitam nak merasa panas badan Minah Putih, ada disediakan bilik-bilik di mana Minah Putih duduk “terkangkang” menunggu.Untuk jantan suka jantan, ada pub dan kelab.Untuk perempuan minat perempuan ada “cafe” untuk bertemu.Hakikatnya London ini adalah “syurga dunia”.Dan aku yang memburuh untuk membayar yuran sekolah dan sewa rumah adalah sebahagian daripada “jentera penghibur” kota London.Hakikatnya pelancong amat penting untuk London.Pelancong pembawa “saluran oksigen”.Justeru kedatangan para pelancong disambut dengan baik.Dari lapangan terbang Heathrow dan di setiap stesen kereta api bawah tanah, akan ada rak iklan untuk pelancong mengambil brosur dan majalah, atau pamphlet selebaran maklumat tentang apa yang menarik dalam kota London.Untuk ini keselamatan pelancong wajib dijaga.Justeru dalam kota London ada “Bobby”.Bobby ini nama manja untuk mata-mata kota London.Nama ini diambil daripada nama Sir Robert Peel (1788-1850) yang pernah menjadi menteri dalam negeri.Sosok ini menubuhkan pasukan mata-mata pertama dalam dunia pada tahun 1829.Nama Robert dipendekkan jadi “Bob”.Dari Bob jadi Bobby – ini sejarahnya.Hakikatnya mata-mata kota London ini adalah cucu-cicit Robert Peel.Bobby atau mata-mata di United Kingdom tidak memakai senjata.Tidak ada pistol atau senapang.Mata-mata di United Kingdom hanya ada kayu belantan atau chota.Zaman berteknologi seperti hari ini, di atas bahu kiri Bobby ada terselit radio kecil untuk berhubung dengan rumah pasung atau balai yang terdekat.Ini saja senjatanya.Bobby yang bersenjata wajib dilatih khas.Mereka hanya muncul untuk operasi khusus.Yang menapak, yang naik kereta, meronda tidak bersenjata.Dalam kota London amat jarang aku ternampak kereta polis mundar-mandir.Malah hampir 20 tahun aku di kota London, tak pernah sekali pun aku menemui Bobby London mengadakan “road block”.Aku juga tak pernah ternampak Bobby yang bersenjata malah yang membawa kayu chota pun tak pernah aku nampak.Mereka menapak bersendirian.Pada satu pagi musim panas ketika itu Garuda belum dimasuki pelanggan.Aku baru selesai memvakum lantai.Aku ternampak seorang Bobby beruniform biru melintas di hadapan dinding gelas Garuda.Ketika itu Johnny anak pemilik restoran sudah sampai.Johnny ternampak Bobby.Dia menggamit mengajak masuk.“Good morning ..How’re you Collins?” Johnny bersuara ketika Bobby ini menolak pintu kaca untuk masuk.Dari bunyi suara Johnny aku yakin mereka kenal lama.“Morning… Hi yar mate.”Aku ketika itu sedang menggulung kain napkin.“Tis’ bloke.. our new waiter…. Isham.”Johnny memperkenalkan aku.Aku menghulur tangan.Untuk pertama kalinya dalam hidup aku, berjabat tangan dengan seorang Bobby kota London.“Hi Isham.” Tangan aku dipegang.“Ello.” Tangan aku dilepaskan.“Nama dia ini Collins.. kau jangan takut … polis jaga kawasan ini.” Johnny memberi penerangan.“Isham…Glad to know you.” Bobby memperkenalkan diri.“Coffee for you Collins?” Johnny mempelawa sambil matanya memandang pada aku sebagai memberi arahan.“No thanks… had two cups already…..got to march on to Piccadilly …just have a look.” Collins menolak dan meminta diri.Aku merasa bangga kerana berkenalan dengan seorang Bobby.Selama ini aku hanya mendengar berita, membaca surah tentang Bobby.Kali ini aku berkenalan dengan seorang.Musim panas aku bekerja sepenuh masa.Hanya bercuti pada hari Ahad.Musim sekolah aku bekerja petang Rabu dan hujung minggu.Untuk aku ini mencukupi untuk membayar sewa rumah, tambang perjalanan, makan minum dan yuran sekolah.Ketika bekerja sepenuh masa aku akan membuka restoran jam 10.30 pagi.Aku membersihkan tandas.Memvakum lantai.Menyusun meja.Mengira apa minuman yang perlu dipesan untuk bar.Menunggu laundri sampai.Jam 11.00 pekerja dapur sampai.Tugas aku memastikan dewan makan dan bar tip-top bersedia untuk dibuka jam 12.00 tengah hari.Bila semua selesai, aku akan membuat kopi.Ketika aku membuat kopi, London dah mula sibuk.Ramai warga kota mula lalu-lalang di hadapan Garuda.Satu pagi aku ternampak Collins sedang menapak.Aku menjenguk di pintu.“Come in… good morning Collins.” Dia masuk.“Join my coffee.” Aku mempelawa minum.Tanpa menunggu jawapan aku menuang kopi ke dalam cawan.“How’re you Isham? How are things? Black no sugar.”Collins seperti aku minum kopi hitam tanpa susu dan gula.“Comme ci.. comme ca.. like this, like that.” Aku mengoyangkan ibu jari aku tanda semua okay.“Tourist are pouring in now… This weekend in the evening Piccadilly would be crowded.” Collins memberi pencerahan.“Any problems?” Aku bertanya dengan simpati.“Not really .. some drunks here and there. But I must watch out… the Latinos.”“Who? Latinos? What about them?” Aku bertanya cepat.“Professional pick pocket. They travelled the world. Some summer they are in London. They have a team.. not operating alone.”“Ha ha ha. Trust the Latinos… Yes yes.” Aku terbarai ketawa.Aku teringat ada membaca berita dari Evening Standard akhbar petang tentang Latinos yang sengaja menunggu masa berasak-asak untuk masuk ke dalam kereta api bawah tanah.Pencopet ini akan memotong saku mangsa dengan pisau nipis untuk mencuri dompet.Si Latino ini memulakan operasi dengan mengenal sasaran.Seorang Latino akan berdiri di hadapan bakal mangsa.Seorang di belakang.Bila kereta api sampai, mereka berasak-asak masuk ke dalam perut kereta api.Kemudian si Latino yang di hadapan akan menyentuh atau terlanggar mangsa hingga berlaku pergerakan badan.Ketika ini si Latino yang di belakang akan pantas memotong saku belakang mangsa.Operasi ini berjalan pantas sekali.Tanpa disedari.Sampai ke stesen di hadapan dua pencopet ini akan turun menghilang.“They are pro…last week there were two cases here.” Collins memberi penjelasan.Collins melihat jam dan kemudian dia beredar.Aku perhatikan Collins ini, bak kata orang Patani – budak berjurus.Ketika Collins membuka pintu, aku memandang kasutnya.Hah. Dia memakai kasut Dr Martens.Aku juga memakai kasut jenis ini.Kasut ini menjadi kasut fesyen anak muda di seluruh dunia.Sebenarnya Dr Martens ialah kasut Bobby kota London.Kasut terbaik untuk menapak.Seminggu kemudian aku ternampak Collins sekali lagi.Kali ini dia membawa buku.Aku menggamit dia masuk.“Coffee for you. I’m all alone, Johnny and kitchen staffs late today.”Hari Isnin semua pekerja dan boss datang lambat selepas hujung minggu.“What are you reading? Are you into Shakespeare?” Aku bertanya sambil melawak.“Isham.. I’m taking exam.”“What exam? Examination in summer?” Aku menjadi hairan. Peperiksaan untuk apa?“For promotion. Now I’m a police constable. This exam for sergeant.” Collins memberi penerangan.“Good for you my friend.”Baru aku sedar bukan senang nak dapat pangkat.Wajib belajar dan wajib lulus peperiksaan.Kena membaca buku kanun dan hukum-hakam negara.“Isham… I’m going to run for a charity. Would you like to sponsor me?” Collins bersuara lembut.Kemudian Collins menerangkan dia menyertai larian amal bakti dengan tajaan lima pound untuk satu batu.Dana tajaan ini akan dikumpulkan akan diberikan kepada hospital kanak-kanak.“I’ve already clock in 50 miles.”“Okay Mister Collins. Three miles from me.”Aku menaja Booby yang baik hati ini 15 pound – jumlah duit tips semalam.Memang betul hemat aku, Collins ini sosok berjurus – jantan lurus.Aku merasa senang hati dapat berkenalan dengan orang baik seperti Collins.Hari berjalan.Minggu berganti.Musim panas hampir selesai.Musim daun gugur akan masuk.Dan sekolah aku akan dibuka kembali.Dan aku akan bekerja setengah masa.Satu pagi aku ternampak Collins sekali lagi.Aku mengajak dia masuk dan minum kopi.Sambil minum kopi Collins menerangkan dia berjaya mengumpul hampir 300 pound untuk larian amal itu.Aku mengucapkan tahniah.“Thanks Isham… I also met some one there.”“Pretty lady? Lucky you.” Dengan cepat aku meneka.“Ya… she is a nurse at the children hospital.” Collins tersenyum puas.“Bring her here. A dinner here… A dinner at the West End. Just tell me when.” Aku menjadi batu api.Aku teringin hendak melihat wajah awek yang diminati oleh Collins.“You think she would like it here?”“Of course… I’m at your service. Any time for you Collins.” Aku cuba meyakinkan Collins.“Let me see your menu.”Aku menghulurkan menu kepada Collins. Dia membaca.“What is ‘bergedil’… and ‘keropok’?” Collins bertanya.“Those are starter. Collins, do not worry… just ring her up.. set the date .. I‘ll arrange a royal evening for you. I’ll get you the best bottle of red wine… not in the menu…I will get it special for you.”Anak Gampang Soho mula jadi setan.“Emmm.. are you sure?” Collins belum memiliki keyakinan diri untuk bercanda-canda.“Yes…. she would love it here… a romantic evening.” Aku menjual iklan.“Emmm… if you say so.” Collins menggangguk.Ha ha. Aku akhirnya berjaya meyakinkan seorang Bobby kota London ini untuk mencari pasal.Aku nampak Collins ini macam tak ada keyakinan bila berhadapan dengan perempuan cun.Entah-entah Collins yang dah masuk 30-an ini masih lagi belum merasa nikmat katil. Mustahil.Tapi aku nampak Colins ini kalau di kampung aku, dia ini ada iras-iras Pak Lebai – jujur dan lurus.Maka bila berjumpa Pak Lebai maka Anak Gampang Soho wajib memainkan peranan.Sabtu malam Ahad yang dijanjikan itu sampai.Jam 8.30 malam Collins dengan Minahnya menapak tiba.Johnny membuka pintu.Aku datang menyambut dan terus membawa mereka duduk, meja untuk berdua.Meja paling strategik dalam Garuda.Terletak di lantai yang tinggi sedikit dari dewan makan.Boleh memandang ke seluruh restoran.“How are you Mister Collins…a table reserve for you.”Aku mengambil kad bertulis “reserve” dari meja.Maka Anak Gampang Soho mula memberi layanan.Mata aku memerhati Minah di hadapan Collins. Memang cun.Sosok yang aku sendiri akan memberi perhatian berkali-kali jika sosok berbentuk ini masuk ke Garuda.Atau jika ternampak sosok jenis ini di Trafalgar Square aku akan menjadi pelancong sesat dari Malaysia untuk bertanyakan jalan sebagai helah untuk berkenalan.“Isham… this is Clara.” Collins memperkenalkan aweknya kepada aku.Aku tunduk membongkok tanda hormat dan berkata: “Madame most welcome… I’m here at your service.” Clara tersenyum membuatkan jantan aku terusik.“There is no sommelier here… but tonite I’m your sommelier.” Aku mengangkat diri aku untuk menjadi pakar air anggur.“Bourdex 1994… Mouton Cadet.. very good red for spicy Malaysian-Indonesian cuisine.”Aku berlagak macam aku ini betul-betul pintar dalam hal air anggur.“I’ve heard of satay. What is peanut source?” Clara bertanya sambil memegang dan membaca menu.Kali ini aku beralih dari seorang sommelier pakar air anngur Perancis untuk menjadi master chef pakar santapan Melayu.Aku menerangkan semua menu dalam Garuda dari pembuka selera ke nasi goreng, ke asam pedas, ke cumi-cumi, ke sambal ikan berlado hingga ke cendol dan pisang goreng.Niat aku untuk meyakinkan Clara bahawa Collins ini bukan calang-calang orang, tetapi jantan kosmopolitan yang memiliki cita rasa yang amat “sophisticated”.“Leave it to me Madame… I’ll make sure the food will seduce you.”Aku mula menggunakan metafora seksual untuk menjual Collins.“Go ahead Isham… we trust you… our first time in an Indonesian restaurant.”Collins memberi tanda bersetuju untuk aku mengatur apa yang akan mereka nikmati.Aku mulakan dengan sate dan udang goreng tepung.Diikuti oleh rendang, ikan bawal berlado, gulai ayam kunyit santan kelapa, sayur campur dan nasi putih.Menu yang aku sendiri minati jika aku makan di mana-mana restoran Melayu.Cuma di London tidak ada petai, jering dan kerdas.Aku akhiri untuk Collins dan Clara dengan ais krim goreng pisang dan kopi Jawa.“Mister Collins… I’m sure you are familiar with the coffee.” Aku menuangkan kopi.Kemudian aku membawa dua gelas Sambuca.Dalam gelas kecil ini api sedang menyala membakar dua biji kopi.Ini “liqueur” yang manis.Api dalam gelas untuk meromantikkan lagi suasana.“This is from Johnny. The patron of Garuda.”Minum Sambuca sebagai penutup ini hadiah dari Johnny.Collins meminta bil.Aku ke bar dan mengambil bil.Collins membaca bil dan terus bersuara. “What about the wine? Not in the bill?”“Mister Collins dan Madame… the Mouton Cadet … from me. I hope you enjoy the evening.” Aku menjual senyuman.Collins membayar dengan kad kredit.Dia meninggalkan sekeping kertas hijau bernilai lima pound di atas meja.“Good nite Isham.” Mereka beredar.Hari berjalan.Masa beredar.Sekolah aku dibuka.Aku tidak lagi datang setiap hari ke Shaftesbury Avenue.Satu pagi Sabtu aku ternampak Collins sekali lagi.Seperti biasa aku mengajak dia masuk.“Isham thanks for that nite… Clara likes you…you did a great job that nite… without you I’ve no clue about Malaysian food or wine.”“Ha ha.”Aku terbarai ketawa.Aku memandang muka Collins.Dari air muka dan senyumannya aku yakin dia memasukkan bola itu ke dalam pitu gol.Aku tunjukkan ibu jari aku sekali lagi.“Isham next week is my exam. If promoted, I will be station at a new place.”“All the best Collins.. my regards to Clara.”Itulah pertemuan terakhir kami.Kerana selepas itu, aku tidak nampak lagi PC Collins menapak di Shaftesbury Avenue dengan kasut Dr Martensnya.Aku yakin PC Collins sudah jadi Sarjan Collins bertugas di rumah pasung di wilayah yang baru.Pasti bersama Clara.Aku Anak Gampang Soho turut sama bergembira.Anak Gampang Soho berjaya membawa sebuah “antan ke lesung”.


Apakah BN silap percaturan letak Puad Zarkashi di DUN Rengit?

Keputusan Barisan Nasional (BN) meletakkan Ahli Majlis Tertinggi Umno Mohd Puad Zarkashi di Dewan Undangan Negeri (DUN) Rengit untuk Pilihan Raya Negeri (PRN) Johor dikritik hebat pengundi kerusi tersebut.Puad adalah antara yang menyokong kluster mahkamah diketuai Presiden Umno Ahmad Zahid Hamidi dan bekas perdana menteri, Najib Razak.Puad juga antara pemimpin Umno yang seringkali mengkritik Pengerusi Perikatan Nasional (PN) Muhyiddin Yassin ketika menjadi perdana menteri dengan menggunakan Facebook.Di media sosial, rata-rata pengguna maya meluahkan rasa tidak puas hati dengan menyifatkan calon BN itu sebagai tidak sedar diri dan menumpang populariti orang lain untuk meraih undi.Nada yang sama diluahkan penyokong-penyokong BN yang tidak berpuas hati dengan tindakan Umno mengenepikan Ayub Jamil yang merupakan penyandang kerusi itu selama empat penggal.Semakan di Facebook dan Twitter mendapati pengundi kawasan berkenaan mahukan calon yang lebih muda dan mempunyai rekod bersih sebagai calon.Tidak kurang juga, ada yang melabelkan Puad sebagai “lalang” dan calon kitar semula.Seorang ahli perniagaan dan pengundi Rengit, Ismail ketika ditemu bual MalaysiaNow.Ini menyebabkan Umno tersekat untuk membawa masuk wajah-wajah baru di setiap pilihan raya.Selain itu, Puad yang juga ketua Umno Bahagian Batu Pahat itu dilihat mengenepikan Ayub yang sebelum ini exco perumahan dan kerajaan tempatan Johor.Di sebuah warung berdekatan pekan Rengit, beberapa pelanggan menyuarakan pendapat yang sama.Seorang ahli perniagaan mahu dikenali sebagai Ismail berkata, situasi tersebut sebagai pelik.“Macam mana dia boleh terfikir nak bertanding? Berapa kali dah kalah?“Kita fahamlah, ni kawasan dia sebab di ketua bahagian. Tapi kita tahu dia mungkin kalah,” katanya kepada MalaysiaNow.Katanya, majoriti pengundi di Rengit terdiri daripada kaum Melayu dan rata-ratanya mempersoalkan kemunculan Puad sejak hari penamaan calon.Menurut Ismail, meskipun secara luaran, penduduk tidak menunjukkan rasa marah tetapi ia boleh dicerminkan pada hari mengundi.“Sini ramai Melayu. Kalau mereka rasa tak boleh undi calon BN. Mereka akan pergi bagi sokongan pada PAS yang kini di bawah bendera Perikatan Nasional (PN),” katanya.Puad kali terakhir bertanding pada Pilihan Raya Umum ke-13 (PRU13) mempertahankan kerusi Parlimen Batu Pahat, namun tewas kepada calon PKR, Mohd Idris Jusi, dengan majoriti 1,524.Beliau bagaimanapun tidak dicalonkan di kerusi sama pada PRU14 dan digantikan Ketua Wanita Umno Bahagian Batu Pahat Haliza Abdullah.Puad kali terakhir bergelar wakil rakyat selepas menang pada PRU12 di kerusi Parlimen Batu Pahat menewaskan calon PAS, Muhammad Abdullah dengan majoriti 12,968 undi.Sementa itu, seorang pembantu di kedai tayar kenderaan mahu dikenali sebagai Tien Wee berkata, dia mendengar cakap-cakap pelanggan yang lebih tua turut tidak berpuas hati dengan pencalonan Puad.“Pakcik-pakcik itu tanya apa Puad boleh buat selepas lama hanya duduk di kerusi,” katanya merujuk kepada berehat daripada menjadi wakil rakyat.“Awak tengok, poster dia pun nampak macam dia syok duduk atas kerusi. Belum menang dah syok,” katanya kepada MalaysiaNow.Puad berdepan dengan saingan empat penjuru di kerusi DUN Rengit.Calon yang bertanding di DUN Rengit ialah Mohd Huzair Lajis yang mewakili PN dan Nizam Bashir Abdul Kariem Bashir daripada Pejuang.Manakala seorang calon lagi dari PKR, Khairuddin A Rahim yang memenangi kerusi DUN Senggarang pada PRU14.Seorang penduduk setempat yang mahu dikenali sebagai Afiqah berkata, dia yang tidak memahami selok belok politik juga berasa hairan dengan kemunculan Puad.Katanya, ketika DUN Rengit dijaga oleh Ayub, perpaduan kaum dan suasana yang harmoni dapat dirasai dengan begitu mendalam.Termasuk juga pembangunan ekonomi yang membangun dengan baik walaupun tidak pantas tetapi proses kemajuan ekonomi ketika itu berlaku dengan ketara.“Ayah saya orang kuat BN di kawasan ini. Jika arwah masih ada, habis semua orang BN kena marah dengan dia.“Macam mana boleh calonkan Puad?“Dia boleh berfungsi di Facebook macam selalu. Marah sahaja sesiapa yang dia tak suka. Tak perlu (kembali) bertanding.“Buat semak sahaja,” kata wanita berusia 33 tahun itu sebelum berangkat pulang.


Sarawak masukkan individu tanpa kewarganegaraan dalam program vaksinasi

Ketua Menteri Sarawak Abang Johari Openg hari ini berkata individu tanpa kewarganegaraan di Sarawak akan dimasukkan ke dalam program vaksinasi negeri itu sebaik sahaja status mereka disahkan oleh wakil-wakil yang dipilih mereka atau pemimpin komuniti.Bercakap dalam sidang media di Kuching, beliau berkata status mereka perlu disahkan kerana kerajaan negeri memahami wujud mereka yang lahir di Sarawak namun tidak memiliki dokumen lengkap pengenalan diri.“Asalkan ada verifikasi daripada ketua kampung masyarakat mengatakan dia duduk di sini, lahir sini kita berikan suntikan,”“Kalau ketua kampung beritahu memang dia lahir sini apa salahnya. Bagi sajalah, kita budi bicara,” katanya.“Kita tak mahu nafikan vaksinasi kepada mereka. Sebab itulah saya lawat Kapit beberapa minggu lalu bagi memastikan mereka yang stateless tidak ketinggalan dalam usaha pemberian vaksin.”Beliau menambah kerajaan negeri sudah memiliki mekanisme untuk menangani isu tersebut.Di Sarawak, dianggarkan sekitar 60,000 orang yang lahir di kawasan pedalaman tidak memiliki kad pengenalan.Salah satu faktor adalah jarak jauh tempat tinggal mereka dengan pejabat-pejabat Jabatan Pendaftaran Negara yang terletak di kawasan pekan dan pusat bandar.


Malaysia catat pelaburan RM42.8 bilion antara Januari-Mac 2022

Malaysia menarik sejumlah RM42.8 bilion (AS$10.2 bilion) untuk pelaburan yang diluluskan dalam sektor pembuatan, perkhidmatan dan utama, melibatkan 910 projek antara Januari dan Mac 2022.Menurut Lembaga Pembangunan Pelaburan Malaysia (Mida) dalam kenyataan semalam, pelaburan langsung asing (FDI) kekal sebagai penyumbang utama, sebanyak 65% atau RM27.8 bilion (AS$6.6 bilion) manakala pelaburan daripada sumber domestik menyumbang 35% berjumlah RM15 bilion (AS$3.6 bilion).“Pelaburan yang diluluskan dalam tempoh ini akan mewujudkan 24,906 pekerjaan baru di negara ini,” katanya.Sektor pembuatan terus memainkan peranan penting dalam memacu pemulihan ekonomi negara dalam tempoh tersebut, menyumbang lebih daripada separuh (70.1%) daripada jumlah pelaburan diluluskan sebanyak RM30 bilion (AS$7.1 bilion), diikuti sektor perkhidmatan sebanyak RM12.7 bilion (AS$3 bilion, 29.7%) dan sektor utama sebanyak RM100 juta (AS$40.4 juta, 0.2%).“Daripada jumlah FDI yang diluluskan, Jerman mendominasi dengan pelaburan berjumlah RM8.9 bilion (AS$2.1 bilion, 32%), diikuti Brunei sebanyak RM5.1 bilion (AS$1.2 bilion, 18.3%), AS RM3.9 bilion (AS$900 juta, 14%), Hong Kong RM3.3 bilion (US$ 800 juta, 11.9%) dan Jepun RM3.2 bilion (AS$800 juta, 11.5%),” katanya.Bagi projek yang diluluskan mengikut negeri, katanya lima negeri utama, iaitu Kedah, Pulau Pinang, Selangor, Sabah dan Johor, menyumbang RM31.8 bilion (AS$7.6 bilion, 74.3%) daripada jumlah pelaburan yang diluluskan dari Januari hingga Mac 2022.Menteri Kanan Perdagangan Antarabangsa dan Industri Mohamed Azmin Ali berkata Malaysia kekal sebagai destinasi pelaburan yang menarik kepada pelabur global dengan sektor pembuatan mengekalkan kedudukannya sebagai tonggak utama ekonomi bagi 2022 yang menjana kesan pengganda yang ketara kepada pertumbuhan negara.“Hari ini, kita berbangga mempunyai lebih 5,000 syarikat dari lebih 40 negara yang menjadikan Malaysia sebagai lokasi mereka untuk operasi pembuatan dan perkhidmatan yang berkaitan,” katanya.Beliau berkata Malaysia akan terus memberi tumpuan kepada pertumbuhan tinggi dan sektor dengan nilai tambah tinggi yang menawarkan peluang pekerjaan yang menarik kepada rakyat Malaysia.“Sejajar dengan Rancangan Malaysia Ke-12, Malaysia telah memperoleh pelaburan baru yang berada dalam kedudukan yang baik dengan Aspirasi Pelaburan Nasional (NIA) serta prinsip alam sekitar, sosial dan tadbir urus (ESG) negara.“Ini akan menjadikan kita berada dalam kedudukan yang baik untuk meraih lebih banyak peluang ekonomi. Kami berharap untuk menyaksikan pertumbuhan yang lebih ketara pada suku kedua 2022,” katanya.


Kes harian menurun ke paras 4,900

4,915 kes baru Covid-19 direkodkan hari ini menjadikan jumlah keseluruhan sebanyak 2,865,984 kes.3,056 pesakit juga direkodkan sembuh, menjadikan jumlah keseluruhan pesakit sembuh sebanyak 2,780,771.Dalam pada itu, kes yang memerlukan rawatan di unit rawatan rapi (ICU) adalah sebanyak 120 kes di mana 103 daripadanya disahkan Covid-19.Sementara itu pesakit yang memerlukan bantuan pernafasan adalah sebanyak 65 kes di mana 50 adalah kes Covid-19.Dari 4,915 kes harian yang dilaporkan pada hari ini, 39 kes (0.8%) adalah daripada Kategori Tiga, Empat, dan Lima, dan 4,876 kes (99.2%) lagi adalah terdiri daripada Kategori Satu dan Dua.


Kes rayuan pengampunan Anwar 28 Julai

Mahkamah Rayuan menetapkan 28 Julai untuk mendengar rayuan Anwar Ibrahim berhubung keputusan Mahkamah Tinggi yang menolak permohonannya untuk membatalkan saman pemula yang difailkan seorang peguam mengenai kesahan pengampunan Anwar berhubung sabitan liwatnya.Peguam Anwar, J. Leela ketika dihubungi mengesahkan perkara tersebut dan berkata tarikh pendengaran itu telah dijadualkan semula pada Julai.Pengurusan kes rayuan itu yang didengar hari ini di hadapan Timbalan Pendaftar Radzilawatee Abdul Rahman, dijalankan melalui e-Review.Pendengaran rayuan itu sebelum ini ditetapkan pada 11 Januari tetapi telah ditangguhkan.Rayuan Anwar itu akan didengar sekali dengan rayuan Lembaga Pengampunan.Pada 21 September tahun lepas, Mahkamah Tinggi Kuala Lumpur menolak permohonan Anwar dan Lembaga Pengampunan untuk membatalkan saman pemula difailkan oleh peguam Mohd Khairul Azam Abdul Aziz yang mempunyai locus standi dalam memulakan saman itu kerana beliau adalah masyarakat umum dan berkelayakan sebagai peguam.Anwar yang merupakan ahli Parlimen Port Dickson, memfailkan permohonan untuk membatalkan saman pemula itu atas alasan Khairul Azam selaku plaintif tidak mempunyai locus standi atau kedudukan di sisi undang-undang untuk meneruskan tindakan saman tersebut, tuntutan saman plaintif remeh, mengaibkan serta suatu penyalahgunaan proses mahkamah.Mohd Khairul Azam, yang memfailkan saman itu pada 26 Februari tahun lepas, menamakan Lembaga Pengampunan dan Anwar selaku defendan, mendakwa beberapa tindakan tidak berperlembagaan telah diambil bagi memastikan Anwar menerima pengampunan yang membebaskannya dari penjara selepas Pilihan Raya Umum (PRU) Ke-14.Beliau mendakwa pengampunan penuh yang diberikan kepada Anwar oleh Yang di-Pertuan Agong bercanggah dengan Perkara 42(4) dan (5) Perlembagaan Persekutuan berikutan kuasa pengampunan oleh Yang di-Pertuan Agong hendaklah dilaksanakan atas nasihat Lembaga Pengampunan.Dakwanya pada ketika itu Lembaga Pengampunan belum dibentuk dengan sempurna berikutan negara baru selesai menjalankan PRU ke-14 pada 9 Mei 2018 dan dalam proses membentuk kerajaan baru.Anwar dihukum penjara lima tahun kerana meliwat pembantu peribadinya Mohd Saiful Bukhari Azlan dan sabitan serta hukuman itu dikekalkan oleh Mahkamah Persekutuan pada 10 Februari 2015.


Bila hidup masih di bawah ‘tempurung’

Rakyat Malaysia rata-ratanya masih tidak tahu apa yang sedang berlaku di dunia luar.Kita hidup bagai katak di bawah tempurung, tapi tempurung di atas kepala kita ini ialah “subsidi”.Harga minyak sedunia meningkat secara dahsyat, tapi rata-rata rakyat Malaysia masih tidak dapat merasai bahangnya kerana RON95 kekal pada aras RM2.05 seliter.Bayangkan jika RON95 diapungkan seperti RON97 yang kini berharga RM4.70 seliter, apakah yang terjadi kepada rakyat Malaysia?Di pihak industri yang terpaksa menggunakan diesel industri, mereka kini terasa bahang kenaikan yang amat parah.Diesel industri meningkat ke paras melebihi RM4.50 seliter, hampir sekali ganda kenaikan berbanding setahun yang lalu.Itu adalah sebab utama mengapa kita mula dapat melihat ada pihak yang mula mengepam diesel ke tong-tong di stesen minyak seluruh negara yang berharga RM2.15 seliter demi memastikan kelangsungan bisnes mereka.Para nelayan yang sedang menggunakan diesel bersubsidi tidak merasai bahang ini lagi.Bayangkan jika semua rakyat Malaysia terpaksa menggunakan diesel harga terapung, apakah yang akan terjadi kepada negara kita?Begitu juga dengan harga minyak masak yang meningkat secara menggila di mana harga untuk 5kg minyak masak kini berada pada paras RM40 sebotol.Ini semua kerana harga minyak sawit dan pelbagai jenis minyak tumbuhan meningkat secara mendadak di dunia susulan perang Ukraine dan Rusia.Namun, rata-rata rakyat Malaysia yang masih menggunakan minyak masak paket yang disubsidi kerajaan tidak merasai bahang kenaikan ini.Yang terasa bahangnya ialah kewangan negara yang terpaksa menampung peningkatan kos subsidi demi mengekalkan tempurung yang selesa bagi rakyat Malaysia.Maka tidak hairanlah mengapa Perdana Menteri Malaysia Ismail Sabri Yaakob terpaksa mengumumkan bahawa Putrajaya nampaknya akan menggembalikan cukai barangan dan perkhidmatan (GST).Peningkatan kos subsidi yang mendadak ini pasti menyebabkan pendapatan negara kini tidak dapat lagi menampung perbelanjaan.GST dikenali sebagai cara domestik yang paling berkesan di seluruh dunia untuk memastikan rakyat bersama-sama menyumbang kepada pendapatan negara.Di Malaysia, ironinya, GST nampaknya perlu dibayar rakyat untuk mengekalkan tempurung di atas kepala agar dapat terus menikmati penghawa dingin di dalamnya tanpa merasai kebahangan yang sedang membakar dunia.Jika kerajaan Malaysia gagal mengekalkan tempurung subsidi ini, rakyat Malaysia pasti akan merana teruk.Tak perlu melihat jauh, cuba bayangkan jika harga minyak RON95 dibenarkan naik ke paras RM3 seliter hari ini, apakah kesannya kepada kos kehidupan rakyat?Kenaikan harga barang dan isu GST akan menjadi topik utama Pilihan Raya Umum ke-15 (PRU15).Cara berkempen ahli politik di PRU15 akan mendedahkan sama ada mereka meletakkan kepentingan negara atau kepentingan diri di depan.Tapi masalahnya bukan ahli politik, tapi mentaliti rakyat Malaysia yang masih tidak sedar mereka hidup di bawah tempurung subsidi ini.


Pelajar antarabangsa ditahan miliki bahan porno kanak-kanak

Polis menahan seorang penuntut antarabangsa kerana disyaki memiliki bahan pornografi kanak-kanak di Seremban, Negeri Sembilan, Isnin lepas.
Setiausaha Polis Diraja Malaysia (PDRM) Noorsiah Mohd Saaduddin berkata penahanan lelaki berumur 24 tahun yang menuntut di sebuah pusat pengajian tinggi itu merupakan hasil kerjasama antara PDRM dengan Biro Siasatan Persekutuan Amerika Syarikat.
Beliau berkata pemeriksaan polis menemukan sejumlah besar bahan pornografi kanak-kanak dalam komputer riba dan telefon bimbit milik lelaki terbabit.
Menurutnya, hasil siasatan mendapati lelaki terbabit menggunakan aplikasi media sosial untuk berkomunikasi dan memerangkap mangsa serta melakukan ugutan (sextortion) bagi mendapatkan bahan berunsur seksual daripada mangsa yang terdiri daripada kanak-kanak di luar negara.
“Suspek akan dibawa ke Mahkamah Majistret Seremban hari ini untuk dituduh di bawah Seksyen 5 Akta Kesalahan-Kesalahan Seksual Terhadap Kanak-Kanak 2017,” katanya dalam kenyataan hari ini.


Kes baru Covid-19 menurun bawah 19,000

Malaysia merekodkan kes baru sebanyak 18,762 menjadikan kes keseluruhan Covid-19 meningkat sebanyak 1,765,016 kes.Selangor kekal mencatat kes harian tertinggi sebanyak 3,711 disusuli Sabah (2,430) Sarawak (2,414), Johor (1,993), Pulau Pinang (1,762), Kedah (1,585), Kelantan (1,504), Perak (899), Pahang – 715, dan Kuala Lumpur (573).Hanya Labuan (3) sahaja negeri yang mencatat kes satu digit hari ini.Negara juga mencatat sebanyak 21,073 kes sembuh menjadikan jumlah keseluruhan kes sembuh meningkat kepada 1,482,800.Kes aktif dengan kebolehjangkitan pula kini berjumlah 265,274 kes.Dalam pada itu, 1,007 pesakit ditempatkan di unit rawatan rapi (ICU) termasuk 464 orang memerlukan bantuan alat pernafasan.Malaysia turut mencatat 278 lagi korban akibat Covid-19, menjadikan jumlah mangsa yang maut meningkat kepada 16,942.


Bayar hutang matang dengan hutang baru membimbangkan, kata ketua audit negara

Keadaan kerajaan bergantung kepada pinjaman baru bagi membiayai bayaran balik prinsipal pinjaman yang matang disifatkan sebagai membimbangkan.Ketua Audit Negara Nik Azman Nik Abdul Majid berkata walaupun sijil ketua audit negara bagi 2020 telah dikeluarkan dengan status sijil bersih tanpa teguran, namun beberapa penegasan perkara telah diberikan termasuk isu hutang persekutuan.“Separuh dari hutang baru digunakan untuk membayar hutang yang telah matang, sepatutnya ia dibayar dengan lebihan hasil yang ada.“Namun kita faham, pada 2020 negara menghadapi ancaman Covid-19 dan kerajaan terpaksa mengambil langkah membantu sistem kesihatan dan rakyat untuk menangani Covid-19,” katanya pada sidang media di Parlimen hari ini.Laporan Ketua Audit Negara (LKAN) mengenai Penyata Kewangan Kerajaan Persekutuan serta Pengauditan Pematuhan Kementerian dan Jabatan Persekutuan Tahun 2020 yang dibentang di Dewan Rakyat hari ini mendapati sejumlah RM98.058 bilion atau 50.4% daripada keseluruhan RM194.555 bilion pinjaman baru kerajaan digunakan untuk tujuan membayar balik prinsipal hutang bagi 2020.Jumlah itu meningkat sebanyak RM15.335 bilion berbanding RM82.723 bilion pada 2019.Justeru Nik Azman berkata pihaknya mengesyorkan perbelanjaan berhemah dan memastikan semua perbelanjaan pembangunan yang dibiayai dengan pinjaman perlu disempurnakan mengikut masa ditetapkan dengan kos yang munasabah tanpa ketirisan dan pembaziran.Selain itu, isu yang turut diberi perhatian ialah Kumpulan Wang Pembangunan tahun 2020 yang tidak digunakan sepenuhnya untuk tujuan pembangunan.“Kita dapati RM2.6 bilion digunakan untuk membiayai perbelanjaan penyelengaraan yang biasanya dibiayai daripada perbelanjaan mengurus.“Duit pembangunan ini bersumber kebanyakannya daripada pinjaman seeloknya digunakan untuk menjana pendapatan untuk masa depan, kebanyakannya walaupun dibenarkan dalam akta di bawah Kumpulan Wang Pembangunan tetapi dari segi kesan ekonomi kita rasa tidak begitu sesuai, kita harap kerajaan melihat kepada perkara ini,” katanya lagi.Beliau juga berharap nisbah defisit yang meningkat 6.2% kepada keluaran dalam negara kasar (KDNK) akan bersifat sementara sahaja memandangkan situasi Covid-19 negara dan kerajaan diyakini sedang mengambil langkah-langkah perlu apabila pandemik reda kelak.


Jepun gantung sampai mati lelaki bunuh orang awam pada 2008

Jepun pada Selasa melaksanakan hukuman mati terhadap seorang lelaki berhubung satu serangan  kejam di daerah Akihabara di Tokyo pada 2008, yang menyebabkan tujuh orang maut dan 10 cedera, lapor Xinhua, memetik menteri kehakiman negara itu.
Tomohiro Kato, 39, merempuh pejalan kaki dengan sebuah trak di zon tanpa kenderaan di daerah beli-belah dan pelancongan popular pada 8 Jun 2008, membunuh tiga orang dan mencederakan dua yang lain dalam insiden itu.
Selepas memberhentikan traknya, dia keluar dan terus menikam mati secara rambang empat mangsa lain dengan sebilah pisau belati panjang, mencederakan lapan orang lagi dalam amukan itu, kata keputusan mahkamah 2015.
"Insiden itu memberi impak yang besar kepada masyarakat kerana ia meragut tujuh nyawa," kata Menteri Kehakiman Yoshihisa Furukawa semasa taklimat media pada Selasa.
Selepas meneliti dan membuat pertimbangan dengan berhati-hati Furukawa berkata beliau menandatangani perintah pelaksanaan hukuman mati untuk Kato pada Jumaat lalu.
Dua hukuman mati telah dijalankan di bawah pentadbiran Perdana Menteri Fumio Kishida, dengan tiga banduan yang terlibat dalam kes pembunuhan digantung pada Disember 2021.
Angka banduan menunggu untuk menjalani hukuman mati di Jepun kini berjumlah 106 orang, menurut angka rasmi.


SK Ukay Sungai Sering berkapasiti 1,000 pelajar dijangka siap 2025, kata menteri

Pembinaan Sekolah Kebangsaan (SK) Ukay Sungai Sering, Bukit Antarabangsa di Gombak, dijangka siap sepenuhnya penghujung 2025, kata Menteri Pendidikan Radzi Jidin.
Beliau berkata projek sekolah yang diluluskan pada Rancangan Malaysia Ke-10 (RMK10) itu, mampu memuatkan kira-kira 1,000 pelajar.
“Alhamdulilah urusan berkaitan tanah seluas lima ekar telah selesai, dan kontraktor pula akan mula masuk ke tapak (sekolah) hujung tahun depan, kita jangkakan ia akan siap hujung tahun 2025.
“Sekolah ini akan ada 30 kelas, yang mana setiap satu kelas boleh menempatkan sekurang-kurangnya 35 pelajar dan untuk kosnya buat masa ini kita belum boleh maklumkan lagi,” katanya kepada pemberita selepas menghadiri Bicara Transformasi Pendidikan Bersama-sama Komuniti di Dewan Ukay Perdana semalam.
Turut hadir, Menteri Perdagangan Antarabangsa dan Industri Mohamed Azmin Ali yang juga ahli Parlimen Gombak.
Radzi berkata pembinaan sekolah baru itu, bagi jangkaan kepada kepadatan penduduk setempat pada masa akan datang.
“Kami di KPM (Kementerian Pendidikan) menyedari terdapat keperluan untuk menyiapkan segera sekolah tersebut berikutan kesukaran ibu bapa di kawasan ini  untuk menghantar anak ke sekolah sedia ada kerana kedudukan agak jauh dan perlu melintasi lebuh raya.
"Dan sekolah sedia ada di sekeliling kawasan ini  juga yang hampir memenuhi kapasiti optimum, kita harap apabila sekolah Sungai Sering (SK Ukay Sungai Sering) ini siap, ia akan dapat memberi penempatan kepada pelajar baru, selain memberi kemudahan kepada masyarakat setempat dari segi penyediaan infrastuktur sekolah di kawasan ini," katanya.


Malaysia sedang berunding untuk bawa pulang Jho Low, kata Anwar

Malaysia sedang berunding dengan negara lain untuk mempercepatkan proses membawa pulang ahli perniagaan dalam buruan Low Taek Jho, yang dikehendaki kerana peranannya dalam skandal 1Malaysia Development Berhad (1MDB), kata Perdana Menteri Anwar Ibrahim hari ini.
Low yang lebih dikenali sebagai Jho Low telah didakwa di Malaysia dan AS atas pertuduhan menjadi dalang kecurian dana 1MDB berjumlah AS$4.5 bilion.
Beliau bagaimanapun secara konsisten menafikan tuduhan yang dikenakan ke atasnya.
Anwar memberitahu pemberita, Malaysia komited untuk membawa pulang Low secepat mungkin, menyifatkan proses rundingan dengan negara lain sebagai rumit.
"Ia melibatkan banyak negara, ia melibatkan perkhidmatan perisikan, Interpol, dan sebagainya," kata Anwar.
Anwar bagaimanapun tidak mendedahkan negara yang terlibat dalam rundingan itu, dan enggan mengesahkan keberadaan Low.
Pihak berkuasa Malaysia sebelum ini berkata Low dipercayai berada di China, meskipun Beijing telah menafikannya.
Sekurang-kurangnya enam negara membuka siasatan terhadap 1MDB, dalam skandal yang telah menjerat institusi kewangan dan pegawai berpangkat tinggi di seluruh dunia.
Bekas perdana menteri Najib Razak, yang mengasaskan 1MDB, dijatuhi hukuman penjara 12 tahun dan berdepan beberapa perbicaraan lain berkaitan jenayah rasuah dan pengubahan wang haram yang dikaitkan dengan skandal itu.
Pada 2019, pihak berkuasa AS membuat perjanjian dengan Low untuk mendapatkan semula rekod AS$1 bilion dana yang didakwa dirompak daripada 1MDB, termasuk jet peribadi, hartanah mewah di Beverly Hills, New York dan London serta aset-aset lain.


Raya suram ketika kuasa beli rakyat terus terhakis

Jutaan umat Islam Malaysia bakal menyambut Aidilfitri hujung minggu ini namun di sebalik kemeriahan dan keriuhan yang sinonim dengan hari lebaran, tahun ini tampak suram untuk kebanyakan rakyat yang terkesan disebabkan keadaan kewangan mereka.
Sebelum ini, rakyat Malaysia secara umum berdepan dengan kenaikan harga barang makanan terutamanya ayam dan telur sehingga kerajaan terpaksa mengimport telur dari India.
Umum mengetahui satu Syawal sering disambut dengan kos yang tinggi.
Orang Islam akan membeli kelengkapan raya seperti baju baru, kuih-muih dan sedikit perhiasan.
Selain itu, perantau juga memerlukan kos untuk balik kampung.
Justeru, sebahagian daripada mereka menuntut pengeluaran Kumpulan Wang Simpanan Pekerja (KWSP) bersasar namun ini tidak diendahkan kerajaan.
Ramadan tahun ini, menyaksikan ribuan tan makanan terpaksa dibuang di bazar Kuala Lumpur dan Selangor kerana tidak laku.
Ramai peniaga mengeluh kekurangan pelanggan pada tahun ini.
Salah seorangnya ialah Pak Nordin yang berniaga ayam berempah dan nasi tomato di bazar Ramadan Seri Kembangan, Selangor.
"Hari pertama lagi kita dah nampak trend pembeli bazar macam mana. Pelanggan tidak akan habiskan lebih RM10 untuk makanan di bazar.
"Ada rakan sudah menutup tapak awal seminggu dari tarikh tamat Ramadan kerana tidak untung," katanya kepada MalaysiaNow.
Begitu juga bazar Aidilfitri yang menawarkan kuih dan kelengkapan raya.
Tidak menghairankan apabila membaca komen di media sosial yang mengakui mereka tidak banyak berbelanja pada tahun ini.
Ada yang sanggup memakai baju raya beberapa tahun lepas kerana mendahulukan keperluan lain.
Tinjauan beberapa pusat membeli-belah di Kuala Terengganu mendapati keadaan tidak sesesak tahun-tahun ke belakang meskipun masih ramai dengan pengunjung.
"Jualan agak kurang kerana ramai mahu berjimat cermat.
“Kalau dahulu, orang tidak berhenti masuk kedai sampai petang, sekarang apabila petang sudah lengang," menurut seorang pembantu jualan di sebuah kedai kasut di ibu negeri Terengganu itu.
Sesi persekolahan yang bermula pada awal bulan lepas bermakna kuasa beli telah banyak dihabiskan membeli kelengkapan persekolahan anak-anak.
Mohamad Fazli Sabri, pakar kewangan keluarga daripada fakulti ekologi manusia, Universiti Putra Malaysia berkata, perbelanjaan dijangka tetap meriah dengan bantuan raya kepada penjawat awam yang diumumkan baru-baru ini.
"Kenal pasti dan susun keperluan mengikut keutamaan, Sekiranya boleh, elakkan pembelian pada saat-saat akhir."
Selain itu, ada segelintir individu yang berada dalam dilema untuk pulang ke kampung halaman kerana kosnya melebihi bajet.
Namun bagi Mohamd Fazli, wajar untuk setiap individu pulang ke kampung dan menziarahi ibu bapa.
"Jika tidak dapat memandu, pertimbangkan naik kenderaan awam atau 'car pool' dengan kawan atau saudara terdekat," katanya.
Sementara itu, Nordin berkata, dia memahami jika raya kali ini agak suram.
"Duit tidak ada, simpanan pun sikit. Barang dapur mahal dan orang jadi tidak gembira," katanya.


Siti Bainun pegang dagu, paksa Bella makan nasi goreng banyak cili, kata saksi

Seorang saksi memberitahu Mahkamah Sesyen Kuala Lumpur bahawa beliau nampak pengasas Rumah Bonda Siti Bainun Ahd Razali, memegang dagu Bella dan memaksa remaja perempuan sindrom Down itu makan nasi goreng bercampur cili yang banyak.Pegawai Penyelidik Undang-Undang di sebuah firma guaman Suhana Zam, 40, berkata ketika kejadian, beliau duduk di meja makan di sebuah kondominium di Wangsa Maju milik Siti Bainun pada Mei 2021.“Bella sedang berdiri depan peti ais manakala Bainun berdiri depan Bella, dan depan mereka ada bangku kayu. Saya nampak Bainun letak satu pinggan nasi goreng dan sejumlah cili yang telah dipotong yang mana pada saya nisbah cili itu banyak berbanding nasi.“Dia (Siti Bainun) gaul-gaul nasi goreng itu, dia pegang dagu Bella dan suapkan Bella dengan nasi goreng berserta cili. Bella elak tak nak makan tetapi dia paksa Bella makan.“…saya terkejut kenapa buat Bella macam itu, saya tak cakap apa-apa sebab pada waktu itu saya tak nak confront (bersemuka) dengan Bainun sebab saya bimbang kalau confront, saya tidak pasti reaksi dia,” kata Suhana semasa pemeriksaan utama oleh timbalan pendakwa raya Nor Azizah Mohamad pada perbicaraan kes Siti Bainun.Pada prosiding sebelum ini, penghuni Rumah Bonda Yasmin Nahar Mahmood, 18, memberitahu mahkamah bahawa Bella telah diberi makan seperiuk nasi dicurah dengan cuka, kunyit, garam, kicap, cili dan kepingan cili serta ayam goreng busuk, ketika bulan puasa oleh Siti Bainun.Sementara itu, Suhana berkata beliau melihat kesan lebam sebesar tapak tangan di bahagian kanan muka Bella, ketika pergi ke rumah Siti Bainun pada 13 Jun 2021.“Saya ke rumah Bainun sebab Bainun ajak makan ‘king crab’ masak ‘shell out’. Semasa sampai di rumah itu pada 5 petang, saya nampak rambut Bella dipotong pendek ‘tobek’, pakai baju lengan panjang, muka Bella ketakutan dan terdapat kesan lebam sebesar tapak tangan di bahagian muka sebelah kanan, itulah keadaan Bella paling teruk yang saya pernah lihat,” kata saksi itu.Saksi pendakwaan kelapan itu berkata sepanjang berada di rumah berkenaan, beliau melihat waktu makan Bella tidak teratur dan selama remaja itu diminta berdiri berjam-jam oleh Siti Bainun, dia tidak nampak sesiapa memberi makanan dan minuman kepada remaja itu.Kepada soalan Nor Azizah, bagaimana keadaan Bella semasa remaja itu tidak diberi makanan dan minuman selama berjam-jam, Suhana berkata remaja itu berdiri sahaja dan tidak boleh bercakap.“Siti Bainun cakap tak boleh bagi Bella minum nanti dia kencing. Saya rasa nak bagi dia (Bella) makan dan minum, tapi saya tidak pasti tindakan saya itu menimbulkan kemarahan kepada Siti Bainun atau tidak, kalau saya beri (makan dan minum) saya takut tidak ikut peraturan dalam rumah itu, saya tak nak memandai-mandai kerana itu rumah dia (Siti Bainun),” kata Suhana.Menurut Suhana, rumah Siti Bainun tidak mudah diakses kerana untuk memasuki lobi kondominum berkenaan perlu mendapatkan kod bar.Siti Bainun, 30, mengaku tidak bersalah atas dua pertuduhan mengabai dan menganiaya remaja perempuan berusia 13 tahun itu, sehingga menyebabkan mangsa mengalami kecederaan fizikal serta emosi.Dia didakwa melakukan perbuatan itu di sebuah kondominium di Wangsa Maju antara Februari dan Jun 2021 mengikut Seksyen 31(1)(a) Akta Kanak-Kanak 2001, yang membawa hukuman maksimum penjara 20 tahun atau denda RM50,000 atau kedua-duanya jika sabit kesalahan.Perbicaraan di hadapan hakim Izralizam Sanusi bersambung.


Jika pembangkang 'gang up', PM baru boleh tumbang, kata PBB

Seorang menteri Sarawak Abdul Karim Rahman Hamzah berkata keyakinan terhadap perdana menteri yang dilantik menjadi lebih penting selain pembentukan kerajaan perpaduan yang menjadi penamat kesuntukan politik sejak malam undi Pilihan Raya Umum ke-15 (PRU15) pada Sabtu, lalu.
Beliau yang juga naib presiden Parti Pesaka Bumiputera Bersatu (PBB) menegaskan mana-mana perdana menteri yang dilantik mentadbir kerajaan mesti mendapat sokongan dan keyakinan daripada semua ahli-ahli Parlimen.
"Sekiranya pembangkang ‘gang up’ bersama-sama, mungkin mereka mempunyai lebih daripada 112 (sokongan).
“Itu bermakna mereka sudah mendapat keyakinan ahli Parlimen," katanya pada satu sidang media di Sarawak, hari ini.
Beliau berkata demikian bagi mengulas pertanyaan media berhubung cadangan pembentukan kerajaan perpaduan selepas beberapa hari kemelut politik menentukan pemimpin baru di Putrajaya.
Bagaimanapun, Karim bersetuju dengan cadangan pembentukan kerajaan perpaduan mengatakan ianya satu saranan yang baik untuk memastikan para pemimpin negara menjadi rasional dalam mentadbir negara.
Awal hari ini, Yang di-Pertuan Agong Sultan Abdullah Sultan Ahmad Shah perkenan melantik Pengerusi Pakatan Harapan (PH) Anwar Ibrahim sebagai perdana menteri ke-10.
Bagaimanapun, kenyataan yang dikeluarkan oleh pihak Istana Negara tidak menyatakan tentang penubuhan kerajaan perpaduan pasca PRU15.
Ini bermakna, jika berlanjutan sehingga ke Parlimen, Anwar boleh diuji dengan usul tidak percaya perdana menteri oleh ahli Dewan Rakyat.
Atas sebab itu, kata Karim, perdana menteri baru itu perlu memastikan beliau mendapat sokongan dan kepercayaan ahli Parlimen.
"Kalau mereka masih berpegang kepada prinsip bahawa tidak mahu ada kerjasama, Agong mungkin perlu melantik seseorang yang paling diyakini (dalam kalangan ahli Parlimen) meskipun nombornya kurang daripada 112," katanya.
Mengulas lanjut, beliau berharap supaya kebajikan dan kepentingan negeri Sarawak terus dijaga tanpa mengira barisan jemaah menteri yang akan dipilih untuk membangun negara.
Ini kerajaan katanya, Sarawak juga menjadi salah satu negeri yang menyumbang utama kepada pembangunan Malaysia.
"Saya harap, Sarawak tidak dipinggirkan," katanya.


Anwar ucap tahniah pemilihan Umno selepas kontroversi campur tangan menteri

Perdana Menteri Anwar Ibrahim mengucapkan tahniah kepada kepimpinan baru Umno dan presidennya Ahmad Zahid Hamidi berikutan berakhirnya pemilihan, walaupun persoalan masih berlarutan mengenai keputusan kontroversi Menteri Dalam Negeri Saifuddin Nasution untuk mengecualikan parti itu daripada sebarang tindakan undang-undang kerana tidak mempertandingkan dua jawatan tertingginya.
“Ini satu kejayaan yang meyakinkan dan semestinya akan mengukuhkan lagi Kerajaan Perpaduan,” kata Anwar, merujuk kepada kerajaan campurannya yang ditubuhkan tahun lalu dengan kerjasama Zahid yang memastikan sokongan daripada ahli parlimen Umno dan Barisan Nasional (BN).
Anwar juga berkata BN dan gabungan Pakatan Harapan (PH) sendiri masih membincangkan pembahagian kerusi, kerana kedua-dua gabungan itu bersedia untuk berganding bahu bagi menghadapi pilihan raya negeri akan datang yang mesti diadakan tahun ini.
“Perbincangan masih lagi dalam proses, berlangsung baik dan kita akan muktamadkan dalam masa singkat... kita tidak bincang mendalam (malam ini), Jawatankuasa Pilihan Raya Sekretariat Kerajaan Perpaduan akan terus bincang,” katanya wartawan selepas menghadiri mesyuarat antara pemimpin parti gabungan itu malam tadi.
Saifuddin menimbulkan kontroversi baru-baru ini selepas beliau menggunakan kuasa menteri untuk mengecualikan Umno daripada sebarang tindakan, beberapa hari selepas Jabatan Pendaftar Pertubuhan (RoS) dilaporkan memberi amaran kepada parti itu bahawa usul untuk tidak mempertandingkan jawatan presiden dan timbalan presiden adalah tidak sah.
Salinan surat daripada RoS yang tersebar menunjukkan agensi itu mengarahkan Umno mengadakan pertandingan bagi dua jawatan tertinggi parti itu.
Saifuddin berkata ia adalah keputusan yang "terpakai", dan sekiranya ahli Umno yang sebelum ini membawa isu itu kepada RoS kerana tidak berpuas hati dengan keputusan tersebut, mereka boleh membawanya ke mahkamah.
Bercakap di Dewan Rakyat pada 8 Mac, beliau berkata pengecualian yang diberikan kepada Umno adalah mengikut Seksyen 70 Akta Pertubuhan 1966.
“Seksyen 70 akta itu secara khusus membenarkan menteri membuat beberapa pengecualian dan keputusan yang saya buat itu menjurus kepada pengecualian pematuhan Seksyen 13 akta yang sama,” katanya.


Selepas kenyataan Raja-Raja Melayu, Anwar-Zahid-Najib rancang kudeta di era pandemik

Dalam beberapa hari ini, rundingan baru antara Presiden PKR Anwar Ibrahim dan sekumpulan ahli Parlimen Umno diketuai Ahmad Zahid Hamidi dan bekas perdana menteri Najib Razak mula dijalankan bagi mencapai persetujuan menubuhkan sebuah pakatan yang akan dimeterai antara dua parti itu sedikit masa lagi selepas lama tertangguh, MalaysiaNow difahamkan.Seorang pembantu kanan pemimpin utama Umno berkata perancangan mereka ketika ini yang sepatutnya dilaksanakan pada Oktober lalu – sewaktu Zahid dan Najib menulis sepucuk surat kepada istana menyatakan sokongan kepada Anwar sebagai perdana menteri – mendapat “nyawa yang baru” susulan kenyataan Agong dan Raja-Raja Melayu semalam.“Beberapa perbincangan mula berlaku pada tahap yang lebih serius malam semalam,” kata sumber kepada MalaysiaNow dengan syarat tidak mahu dinamakan.“Tambahan pula kali ini Agong tidak memberikan peringatan kepada ahli-ahli politik supaya kestabilan kerajaan tidak diganggu, menjadi satu pemangkin bagi usaha mereka.”Ketika dihubungi, sekurang-kurangnya dua ahli Parlimen kanan PKR mengesahkan rancangan tersebut, sementara seorang lagi ahli Parlimen berkata rundingan-rundingan tersebut turut membincangkan bagaimana untuk “menjinakkan” DAP.“Mereka sedar tanpa sokongan DAP, tidak mungkin sebarang majoriti dapat dikumpulkan bagi menjatuhkan kerajaan Perikatan Nasional,” kata ahli Parlimen itu.Ketika ditanya sama ada sebarang percubaan sedemikian boleh dilaksanakan ketika Parlimen masih ditangguhkan, ahli Parlimen PKR itu berkata penasihat kanan Anwar yakin wujud “jalan-jalan alternatif” bagi menggulingkan kerajaan.“Tidak ada seorang pun yang ada akses, kecuali orang-orang rapat dengan Datuk Seri mengenai persetujuan bersama antara Anwar dan Zahid,” katanya.Raja-Raja Melayu selepas mesyuarat khas semalam mengeluarkan kenyataan yang menggesa Parlimen bersidang “secepat mungkin”, sehari selepas Muhyiddin membentangkan Pelan Pemulihan Negara yang menyasarkan pembukaan semula Parlimen pada September atau Oktober depan tertakluk kepada situasi kesihatan awam negara.Dilema DAPSebahagian pemimpin DAP memberikan reaksi berhati-hati terhadap gesaan-gesaan yang mahu parti itu bekerjasama dengan Umno bagi kembali menjadi kerajaan persekutuan, cadangan yang tidak diuar-uarkan secara aktif kerana dibimbangi mengundang kecaman daripada pengundi mereka di akar umbi.“Pilihan raya 1999 masih segar dalam ingatan kami,” kata seorang ahli Parlimen DAP kepada MalaysiaNow, merujuk pilihan raya umum yang menyaksikan sokongan orang Cina berpindah kepada MCA.Pendedahan: Najib, Zahid tulis surat ke Istana untuk sokong AnwarPendedahan: Kisah di sebalik surat Zahid kepada Agong‘Kluster mahkamah’ ancam pilihan raya musim pandemik selepas rancangan Anwar gagalPendedahan: Perbualan telefon Anwar dan ZahidPusingan lengkap: Mengapa kerjasama Anwar dan Zahid tidak mengejutkanPermuafatakan politik DAP bersama PAS pada 1999 menyaksikan sebahagian daripada pemimpin utamanya kalah di kerusi-kerusi tradisi mereka.Ini menyebabkan DAP mengambil keputusan untuk bersendirian pada 2004 di mana ia berjaya menawan semula kubu-kubunya walaupun Barisan Nasional (BN) mengekalkan kemenangan dengan majoriti besar.Ramai pemimpin DAP turut dilihat berdepan dengan persoalan moral jika menjadi sebahagian daripada parti kerajaan baru yang turut terdiri daripada “kluster mahkamah”, sebuah gelaran terhadap sejumlah pemimpin Umno termasuk Najib yang berdepan dengan beberapa pertuduhan rasuah.DAP merupakan antara parti yang menerajui serangan terhadap Najib dalam skandal 1MDB, isu utama yang dibangkitkan PH sewaktu kempen pilihan raya 2018 sehingga berjaya melakar sejarah menghumban Umno daripada kerajaan.Kudeta yang gagalPada Oktober tahun lalu, MalaysiaNow mendedahkan kandungan surat ditandatangani Zahid dan Najib bagi menyatakan sokongan kepada Anwar dalam usahanya yang gagal untuk menggulingkan kerajaan.MalaysiaNow turut memberikan butiran kejadian yang melatari surat sokongan Zahid tersebut, termasuk pertemuannya bersama Muhyiddin dengan harapan perdana menteri dapat membantunya melepaskan diri daripada pertuduhan-pertuduhan jenayah dihadapinya.Zahid dan Najib berdepan sekitar 80 pertuduhan mahkamah melibatkan berbilion ringgit membabitkan syarikat 1MDB, yayasan kebajikan dan dana persaraan kerajaan.Kedua-dua mereka menggesa Umno meninggalkan pentadbiran Muhyiddin selain turut merancang usul dalam perhimpunan agung parti itu bagi memutuskan hubungan dengan Bersatu dan kerajaan PN.Susulan perhimpunan partinya, Zahid juga dihujani kontroversi selepas sebuah rakaman perbualan antara beliau dan Anwar tersebar.Dalam rakaman itu, beliau didengar menerima ucapan tahniah pemimpin PKR tersebut kerana berjaya mendapat sokongan perwakilan Umno untuk memutuskan hubungan dengan PN.


Lebih 31,100 kes jenayah dalam talian direkodkan sejak 2021 hingga 30 Jun

Sejumlah 31,169 kes jenayah dalam talian direkodkan sejak tahun 2021 hingga 30 Jun lepas, kata Kementerian Kewangan (MoF).
Berdasarkan statistik yang dikeluarkan oleh polis, jenayah dalam talian itu merangkumi penipuan pembelian secara dalam talian, pinjaman tidak wujud, African scam, love scam, Macau scam, pelaburan, business email compromise dan tipu SMS.
“Bank Negara Malaysia (BNM) dan institusi-institusi kewangan telah mengadakan kerjasama dengan pelbagai agensi penguatkuasaan seperti polis, Suruhanjaya Pencegahan Rasuah Malaysia, Kementerian Perdagangan Dalam Negeri dan Hal Ehwal Pengguna, Suruhanjaya Syarikat Malaysia dan Suruhanjaya Sekuriti yang merangkumi kegiatan pemantauan, siasatan dan pendakwaan di mahkamah.
"Selain itu usaha bagi meningkatkan kesedaran orang ramai mengenai penipuan kewangan turut dilipatgandakan menerusi siri taklimat kesedaran secara dalam talian serta program orang ramai, menggunakan saluran media dan juga laman media sosial,” kata kementerian itu dalam jawapan bertulis di Parlimen.
Ia bagi menjawab soalan Chong Chieng Jen (DAP-Stampin) yang ingin tahu jumlah kerugian pendeposit-pendeposit bank yang dimangsakan oleh scam bank di mana wang mereka telah dipindah tanpa pengetahuan dalam tahun 2021 dan 2022.
MoF berkata BNM juga bekerjasama dengan Suruhanjaya Komunikasi dan Multimedia Malaysia dan syarikat-syarikat telekomunikasi untuk meningkatkan keselamatan saluran komunikasi dan multimedia bagi menyekat terbitan mesej palsu dan penyebaran perisian hasad (malware) oleh sindiket penipuan kewangan.
“Di samping itu nombor telefon dan peranti mudah alih yang terlibat dalam kes penipuan kewangan turut disenaraihitamkan,” katanya.
“Bagi memulihkan keyakinan rakyat atas keselamatan wang yang disimpan di institusi kewangan, kerajaan ingin menegaskan bahawa institusi perbankan mengamalkan piawaian sistem keselamatan yang tinggi bagi melindungi akaun pelanggan mereka,” katanya.
Menurutnya kerajaan melalui BNM juga secara berterusan memperkukuh garis panduan dan dasar keselamatan perbankan yang perlu dipatuhi oleh institusi-institusi kewangan, tambah MoF.


GPMS sokong UPSR dimansuh, terap pentaksiran era moden

Alhamdulillah semalam Menteri Pendidikan Mohd Radzi Jidin telah mengumumkan bahawa Ujian Penilaian Sekolah Rendah (UPSR) dimansuhkan sepenuhnya mulai 2021. GPMS menyambut baik keputusan yang telah dibuat tersebut.Hal ini adalah satu perkara yang akan menjadikan sistem Penilaian Bilik Darjah (PBD) akan lebih terbuka dan relevan kepada semua tahap kemampuan murid. Murid akan dinilai dengan lebih konklusif tanpa minda berasaskan peperiksaan yang dilihat terlalu memberi tekanan kepada murid-murid.GPMS melihat bahawa kejayaan seseorang murid tidak boleh dinilai hanya menerusi akademik sahaja. Kita semua mesti adil dan saksama dalam penerimaan bahawa kemenjadian seseorang murid itu mesti dinilai secara holistik samada daripada akademik, kokurikulum, ko-akademik, kepimpinan, sahsiah dan kesihatan fizikal. Oleh yang demikian, menerusi PBD yang akan diperkasakan penilaian yang lebih terbuka akan dapat dilaksanakan.Dengan pengumuman menteri pendidikan semalam, GPMS mengharapkan tiada lagi polemik dan juga pertikaian mengenai keputusan yang sudah dibuat oleh kementerian pendidikan. GPMS menyeru agar semua pihak terutamanya guru dan ibu bapa dapat berganding bahu merencana laluan terbaik buat murid-murid agar mereka akan menempa kejayaan yang lebih cemerlang satu hari nanti.Mohd Alif Anas Md Noor adalah presiden GPMS.* Tulisan ini adalah pandangan peribadi penulis yang tidak semestinya mencerminkan pendirian MalaysiaNow.


Banjir Kelantan catat 4 korban

Seorang lelaki yang dilaporkan hilang selepas dilihat terjatuh di kawasan banjir dua hari lepas ditemukan lemas di belakang sebuah kedai di Kampung Jejuluk dekat Rantau Panjang, di Pasir Mas petang semalam.Ketua Polis Pasir Mas Mohd Nasaruddin M Nasir berkata mayat Ahmad Faizal Zulkefli, 26, ditemui pada pukul 3.30 petang, selepas pencarian dilakukan oleh Unit Skuba Jabatan Bomba dan Penyelamat Malaysia (JBPM) Kelantan serta anggota polis Rantau Panjang.“Mayat mangsa telah dihantar ke Klinik Kesihatan Rantau Panjang untuk tindakan lanjut dan penemuan itu sudah dimaklumkan kepada keluarga si mati,” katanya.Beliau berkata kejadian terbaru itu merupakan kes kedua melibatkan kehilangan nyawa akibat bencana banjir di Pasir Mas dan yang keempat bagi negeri Kelantan.


Sorry.


PH harap perubahan berlaku, Mat Sabu mahu ahli Parlimen keluar parti kembali

Pemimpin Pakatan Harapan (PH) hari ini menyambut baik langkah Perdana Menteri Muhyiddin Yassin yang mengambil keputusan meletakkan jawatan hari ini, menggesa perubahan dilaksanakan oleh kerajaan baru.Ketua Pembangkang yang juga Presiden PKR Anwar Ibrahim berkata ia membuka ruang kepada sebuah perubahan dalam negara.“Saya menggesa semua pihak untuk bertenang dan berdoa supaya Malaysia kembali bangkit kuat dalam menghadapi tantangan kesihatan dan ekonomi saat ini. Saya ucap terima kasih atas khidmat beliau pada negara,” katanya dalam satu kenyataan hari ini.Setiausaha Agung DAP Lim Guan Eng memaklumkan parti itu menghargai tindakan Muhyiddin yang disifatkan berlandaskan Perlembagaan.“Perdana menteri yang baru menghadapi cabaran besar dan perlu melakukan tugas yang jauh lebih baik dalam menangani tiga krisis berangkai yang dihadapi negara ketika ini, terutamanya dalam usaha menyelamatkan nyawa dan mata pencarian yang terjejas teruk akibat lonjakan jangkitan dan angka kematian Covid-19,” katanya.Ahli Parlimen Bagan itu menegaskan, Program Imunisasi Covid-19 Kebangsaan (PICK) perlu diberi perhatian dalam memastikan imuniti kelompok dapat dicapai.Sementara itu, Presiden Amanah Mohamad Sabu menyeru ahli Parlimen yang menang di atas tiket PH dalam pilihan raya lalu untuk kembali bersatu di bawah payung PH.“Apa yang berlaku sebelum ini biarkan ia berlalu dan kita cipta sejarah untuk bina semula negara tercinta ini.“Apabila mandat rakyat dalam pilihan raya yang lalu dikembalikan dan institusi parlimen dihidupkan, maka tidak ada sesiapa yang ketinggalan kerana peranan dan pandangan pembangkang akan turut diambil kira dalam menguruskan Malaysia untuk keluar daripada kemelut kesihatan akibat Covid-19 ini dan kembali membina semula ekonomi negara..”“Dalam menghadapi situasi getir seperti ini, jiwa besar amat diperlukan kerana tidak ada yang benar-benar diharapkan oleh rakyat melainkan kesihatan dan ekonomi rakyat kembali pulih,” katanya.Yang di-Pertuan Agong, Sultan Abdullah Sultan Ahmad Shah hari ini menerima peletakan jawatan Muhyiddin selepas ahli Parlimen Pagoh itu kehilangan kepercayaan majoriti ahli-ahli Parlimen.15 ahli Parlimen Umno dalam kumpulan Presiden Umno Ahmad Zahid Hamidi dan bekas perdana menteri Najib Razak juga mengumumkan menarik semula sokongan mereka terhadap Muhyiddin baru-baru ini.Awal hari ini, Agong mengumumkan Muhyiddin akan kekal sebagai perdana menteri caretaker sementara menunggu pelantikan perdana menteri baruDalam ucapan yang disiarkan secara langsung petang tadi, Muhyiddin berkata beliau tidak mahu mengorbankan prinsip dengan memberi laluan kepada kleptokrat, atau mencampuri kebebasan badan kehakiman bagi membebaskan kluster mahkamah Umno daripada pendakwaan di mahkamah.Kluster mahkmah dikaitkan dengan sekumpulan ahli Parlimen Umno yang terpalit dengan skandal rasuah dan salah guna kuasa dan kini berdepan pelbagai pertuduhan di mahkamah.Najib disabitkan dengan tujuh kesalahan salah guna kuasa melibatkan RM42 juta dana 1MDB pada tahun lalu sementara Zahid sedang berdepan pertuduhan melibatkan skandal Yayasan Akalbudi.Dalam ucapan beliau juga, Muhyiddin berharap agar kerajaan baru dapat dibentuk segera bagi mengelakkan gangguan dalam pelaksanaan PICK bagi mencapai imuniti kelompok dalam negara.


Harga minyak mentah cecah AS$100 setong, tertinggi sejak 8 tahun

Harga minyak mentah Brent melonjak mencecah AS$100 setong buat kali pertama sejak 2014 selepas serangan Rusia terhadap Ukraine, membangkitkan kebimbangan perang yang meletus di Eropah itu boleh mengganggu bekalan sumber tenaga global.Selepas Presiden Rusia Vladimir Putin mengumumkan operasi ketenteraan khas, Menteri Luar Ukraine Dmytro Kuleba berkata dalam sebuah ciapan Twitter bahawa Rusia melancarkan pencerobohan berskala penuh ke atas Ukraine dan menyasarkan beberapa bandar di negara itu.Harga minyak mentah Brent mencecah paras tertinggi sebanyak AS$102.48 setong, harga paling tinggi sejak September 2014.Pagi tadi, harga minyak mentah direkodkan dan berada pada nilai AS$102.06 setong, di mana ia menyaksikan kenaikan mendadak sebanyak AS$5.22, atau 5.4%.Niaga hadapan minyak mentah West Texas Intermediate (WTI) Amerika Syarikat juga melonjak sebanyak AS$4.85, atau 5.3%, kepada AS$96.95 setong, selepas meningkat kepada AS$97.40, harga tertinggi sejak Ogos 2014.Sejak awal 2022, harga minyak mentah melonjak lebih AS$20 setong berikutan kebimbangan AS dan Eropah bakal mengenakan sekatan ke atas sektor tenaga Rusia, sehingga mengganggu bekalan.Rusia ialah pengeluar minyak kedua terbesar di dunia di mana ia menjual minyak mentahnya kepada kilang penapisan Eropah, selain menjadi pembekal gas asli terbesar ke Eropah, menyediakan kira-kira 35% daripada bekalan di sana.“Pengumuman Rusia mengenai operasi ketenteraan di Ukraine telah menyebabkan harga minyak mentah Brent melonjak ke paras AS$100 setong,” kata Ketua Penyelididkan Komoditi ING Warren Patterson.“Ketidaktentuan yang terus berlaku dalam pasaran minyak sudah sedia ketat menyebabkannya semakin tidak stabil, disebabkan itu, harga minyak mungkin kekal tidak menentu dan melonjak,” tambahnya.


Harga tenaga naik, 120,000 perniagaan di Itali berisiko ditutup

Kumpulan peruncitan Itali Confcommercio pada Khamis berkata kira-kira 120,000 firma berisiko ditutup bermula kini hingga separuh pertama tahun depan berikutan kenaikan harga tenaga di tengah-tengah kenaikan harga minyak dan gas akibat perang Ukraine, serta inflasi yang meningkat.
Kenaikan harga tenaga dan inflasi melebihi 8% dan dijangka meningkat lagi, dengan 80% daripadanya disebabkan oleh kenaikan harga bahan tenaga mentah, menurut Agensi Berita Itali (ANSA).
Laporan Confcommercio menyebut kira-kira 370,000 pekerjaan juga berhadapan risiko.
Kos tenaga sektor perkhidmatan akan mencecah 33 bilion euro pada 2022, meningkat daripada 11 bilion pada 2021.
"Ia satu keadaan yang amat membimbangkan," kata Confcommercio, menyeru lebih banyak bantuan kerajaan kepada perniagaan yang sedang bergelut.


Mavcom sedia tolak ansur, lebih 30% harga tiket penerbangan diturunkan

Lebih 30% harga tiket penerbangan telah diturunkan susulan kesediaan Suruhanjaya Penerbangan Malaysia (Mavcom) untuk bertolak ansur menurunkan kadar harganya pada musim perayaan.Ketua Setiausaha Kementerian Pengangkutan Isham Ishak bagaimanapun berkata suruhanjaya itu akan mengeluarkan kenyataan rasmi bagi melihat secara terperinci kadar perbandingan penurunan harga tiket penerbangan dalam masa terdekat.“Ada yang mengatakan ia (tiket penerbangan) telah naik 70%, tetapi kita telah berjaya kurangkan banyak daripada kadar berkenaan, pagi ini pun apabila kita lihat, sudah ada penurunan.“Ini kerana kita berjaya meningkatkan kekerapan penerbangan dengan cara redeploy (menyusun semula pergerakan) kapal-kapal terbang supaya tumpuan diberikan kepada sektor (perayaan) ini,” katanya.Beliau berkata demikian kepada pemberita selepas majlis penghantaran kakitangan Express Rail Link (ERL) ke “Al Mashaaer Al Mugaddassah Metro Line” bagi menyokong operasi musim Haji 2022, di KL Sentral, hari ini.Semalam Perdana Menteri Ismail Sabri Yaakob mengingatkan pengendali syarikat penerbangan agar tidak mengambil keuntungan secara berlebihan dengan menaikkan harga tiket penerbangan ke Sabah dan Sarawak terlalu tinggi pada musim perayaan ini.Isu harga tiket penerbangan ke Sabah dan Sarawak menjadi tajuk perbualan hangat sejak kebelakangan ini apabila harga yang dipaparkan pada laman web syarikat penerbangan dikatakan meningkat sehingga RM2,000 bagi penerbangan dua hala ke Sabah atau Sarawak, berbanding kebiasaan sekitar RM300 bagi perjalanan sama.Sementara itu merujuk kepada cadangan berhubung penubuhan Pusat Kecemerlangan Rel Kebangsaan (NRCOE), sebagai pusat kecemerlangan nasional bagi industri kereta api, Isham berkata ia dijangka diluluskan oleh kabinet dalam masa terdekat.Beliau berkata kandungan kepakaran tempatan dalam pengangkutan rel negara ini masih kurang, iaitu 15% sahaja dan dengan kewujudan NRCOE diharapkan dapat membina industri kereta api mengikut standard Malaysia.“Dengan adanya standard berkenaan, kita berupaya mengembangkan pengetahuan dan melatih lulusan universiti untuk bekerja dalam industri ini serta juga mengeksport kompenan atau barang kereta api sendiri,” katanya.


GRS menang PRN Sabah

Gabungan Rakyat Sabah (GRS) memenangi Pilihan Raya Negeri (PRN) Sabah ke-16 selepas mendapat 38 daripada 73 kerusi Dewan Undangan Negeri (DUN), sekaligus merampas negeri di bawah bayu itu daripada Warisan Plus.38 kerusi itu diperoleh hasil kemenangan parti gabungan tersebut membabitkan Perikatan Nasional di 17 kerusi Dewan Undangan Negeri (DUN), Barisan Nasional (14 kerusi) dan PBS (tujuh kerusi).Gabungan Warisan Plus yang membabitkan Warisan, DAP, Amanah, Upko dan PKR menang di 32 kerusi DUN.Sementara calon bebas menang di 3 kerusi DUN.


Pengguna media sosial kecam DAP selepas lancar kutipan dana bayar saman fitnah

Laman Facebook dan media sosial DAP dibanjiri kecaman terhadap tindakan melancarkan kutipan dana bagi membantu dua ahlinya membayar ganti rugi sebanyak RM350,000 kerana didapati bersalah memfitnah bekas timbalan menteri MCA Chew Mei Fun, hujung bulan lalu.
Ini susulan arahan Mahkamah Tinggi Shah Alam supaya Ahli Parlimen Puchong Yeo Bee Yin dan bekas ahli Parlimen Damansara Tony Puan untuk membayar ganti rugi kerana mendakwa Chew meluluskan penjualan tanah pada nilai rendah kepada MCA.
Ini menyebabkan rata-rata pengguna media sosial tidak berpuas hati terhadap pelancaran kutipan dana itu memandangkan kedua-dua pemimpin DAP itu dilihat sangat mampu untuk membayarnya tanpa melibatkan duit sumbangan daripada rakyat.
Ramai yang meninggalkan komen berbaur sindiran mengatakan mereka boleh meminta bantuan Barisan Nasional (BN) ataupun Umno sekiranya melibatkan urusan "wang" dan kes mahkamah kerana mereka paling berpengalaman dengan kluster mahkamah.
"Minta tolong Zahid, dia masih presiden Umno. Dia tak mahu tolong?" tulis Rose Ho.
Sementara seorang lagi pengguna Facebook, Chris Bong menulis: “Ini bukan untuk keadilan. Ini mahu tunjukkan kamu kononnya tak pernah silap."

Yeo berkahwin dengan seorang ahli perniagaan terkemuka yang juga Ketua Pegawai Eksekutif IOI Properties Group Berhad Lee Yeow Seng.
Mendiang bapa mertuanya Lee Shin Cheng ialah pengasas IOI Group Berhad, salah satu pemaju dan peladang terbesar di Malaysia.
Manakala Pua merupakan ahli perniagaan dan pernah menjawat jawatan ketua pegawai eksekutif sebuah firma e-dagang yang turut disenaraikan di bursa Singapura sebelum menyertai DAP.
DAP memuat naik hantaran meminta kutipan dana bagi membayar saman tersebut dan bayaran boleh dibuat kepada akaun bank parti itu bagi cawangan Damansara.
Menurut laman Facebook DAP lagi, wang selebihnya akan digunakan bagi siri-siri kempen pilihan raya akan datang.
Sementara itu, lebih ramai yang tidak bersetuju dengan tindakan tersebut mengatakan kedua-dua pemimpin itu sebagai mementingkan diri dan menyusahkan rakyat disebabkan kesalahan sendiri.
"Kamu berdua kaya, masih mahu rakyat menderma? Kamu yang patut bantu rakyat untuk tambah baik kehidupan mereka. Tolonglah jangan guna publisiti begini," tulis Robin Tee di ruangan komen.
Tidak ketinggalan, ada juga komen-komen sarkastik yang ditinggalkan oleh pengguna sebagai reaksi kepada hantaran tersebut.
"Selepas Covid tiada, bukan kita jaga kita. Kita jaga YB," tulis Hadi Zulkifli.
"Suami tak boleh tolong? Jangan cari suami bilionair tapi kedekut," tulis Ahmad Azim.
Pada 30 November lalu, mahkamah mengarahkan Pua dan Yeo membayar Chew masing-masing RM200,000 dan RM150,000, sebagai ganti rugi kerana memfitnah.
Chew turut dianugerahkan RM50,000 sebagai kos yang perlu dibayar oleh defendan.
Chew, bekas timbalan menteri pembangunan wanita, keluarga dan masyarakat, memfailkan saman itu, pada Mac 2018.


Armada berkhidmat demi masyarakat, demi negara tercinta

Armada Bersatu telah mempergiatkan lagi agenda “politik khidmat” dalam menterjemah tekad siasah anak muda antara lain berteraskan kebajikan dengan menyahut iltizam Ketua Armada Nasional, Wan Ahmad Fayhsal yang menggerakkan kempen 100 jam sukarelawan vaksin.Bersyukur ke hadrat Allah SWT, kempen yang dimulakan oleh beliau sejak 7 Jun 2021 yang menyasarkan pertambahan sukarelawan seramai lebih 300 orang sukarelawan Armada sedia ada kepada 5,000 sukarelawan Armada (melibatkan jumlah sasaran 30 orang sukarelawan dari 191 bahagian seluruh Malaysia) telah dipergiat dengan jayanya, jumlah ini dijangka akan ada pertambahan dengan sokongan kerjasama dari Srikandi Muda Malaysia dari segenap pelusuk tanah air.Armada Bersatu setiap bahagian (Parlimen) dengan kerjasama Srikandi Muda diperuntukkan untuk berkhidmat di kawasan Parlimen masing-masing sekurang-kurangnya 100 jam bagi membantu masyarakat setempat, tidak semestinya melalui sistem sukarelawan yang telah ditetapkan pihak kerajaan namun perlu memastikan ada kerjasama (yang telah dibina) dengan pemantauan agensi-agensi terlibat dengan Program Imunisasi Covid-19 Kebangsaan (PICK).Malah Armada segenap peringkat bersetuju untuk menginfakkan masa dan harta atas kerja sukarelawan ini tanpa mengharapkan insentif dengan terlibat secara langsung melalui program sukarelawan anjuran kerajaan seperti MyVac atau organisasi seperti Salam Alliance yang ada memberikan sedikit elaun atas khidmat kesukarelawan.Pertambahan jumlah sukarelawan Armada adalah begitu ketara melalui inisiatif secara dalaman ini. Melalui bantuan pelbagai agensi, juga selain inisiatif tersendiri. Armada dari Perlis hingga ke Sabah telah mula berkhidmat di pusat pemberian vaksin (PPV), selaku sukarelawan bukan kesihatan.Ada yang membantu golongan warga emas, golongan kurang upaya, ada yang jaga parkir, malah di kebanyakan bahagian terutamanya di luar bandar telah mula melakukan inisiatif mendaftarkan vaksin kepada warga emas dan pelbagai golongan di kampung-kampung kawasan masing-masing.Armada Bersatu akan terus membumi dalam tekad kami membantu misi negara dan kerajaan di bawah pimpinan Muhyiddin Yassin untuk negara Malaysia mencapai imuniti kelompok. Doa kami juga buat Malaysia.Mari terus menyokong kami, Armada Bersatu.Mohd Ashraf Mustaqim Badrul Munir adalah ketua Penerangan Armada Nasional* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Jabatan Penjara tolak permintaan Najib hadiri sidang Parlimen

Jabatan Penjara menolak permohonan bekas perdana menteri Najib Razak untuk hadir ke persidangan Dewan Rakyat yang bermula semalam.
Peguam utamanya, Muhammad Shafee Abdullah memberitahu pemberita hari ini bahawa jabatan tersebut menolak permintaan itu atas alasan keselamatan.
“Kami telah menulis kepada ketua pengarah penjara pada 19 September lalu dan mereka menjawab mereka tidak membenarkan atas keselamatan.
“Saya dapati ia agak tidak betul, sudah pastinya Parlimen lebih selamat daripada mahkamah…kerana kami telah menerima keputusan dan telah menulis rayuan kepada Menteri Dalam Negeri Hamzah Zainudin,” katanya selepas prosiding perbicaraan penyelewengan dana RM2.3 bilion dana 1Malaysia Development Berhad (1MDB) yang dihadapi oleh Najib di Mahkamah Tinggi di sini.
Beliau berkata mereka akan memfailkan permohonan semakan kehakiman terhadap keputusan Jabatan Penjara jika mereka tidak menerima jawapan daripada Hamzah dan kementeriannya pada tengah hari esok atau sekiranya rayuan mereka ditolak.
Terdahulu, Speaker Azhar Harun berkata kehadiran ahli Parlimen Pekan itu, yang sedang menjalani hukuman penjara 12 tahun ketika ini, ke sidang Dewan Rakyat bergantung kelulusan Jabatan Penjara.
Shafee berkata yang paling penting mereka juga telah menulis surat kepada speaker Dewan Rakyat (Azhar) mengenai kelayakan Najib sebagai Ahli Parlimen.
“Beliau (Azhar) sendiri kata sebab ada dua dokumen, satu pengampunan sudah masuk, dalam tempoh 14 hari dan satu lagi permohonan semakan - Peraturan 137 Kaedah-Kaedah Mahkamah Persekutuan 1995, yang juga dalam tempoh 14 hari.
“Apabila Datuk Seri Najib melakukan perkara ini dalam tempoh 14 hari, sama ada ini, maka secara automatik beliau tidak hilang kelayakan. Beliau kekal sebagai Ahli Parlimen sehingga kedua-dua perkara ini diputuskan oleh pihak berkuasa yang berkenaan; satu oleh mahkamah dan satu lagi oleh Yang di-Pertuan Agong atau sehingga Pilihan Raya Umum akan datang,” katanya.
Shafee seterusnya berkata anak guamnya  juga mahu Jabatan Penjara mempertimbangkan untuk membenarkannya melawat kawasannya di Pekan, Pahang.
“Kami telah meminta...sekali sekala beliau sepatutnya boleh, selagi beliau seorang ahli Parlimen, untuk diiring ke kawasannya. Ini adalah untuk dia mendengar rungutan rakyat dan kemudian mewakilkan kerja kepada pembantunya... selepas itu dia kembali ke penjara,” katanya.


Pemuda Bersatu kecam ahli Parlimen pembangkang tidak sokong usul Sosma

Pemuda Bersatu Bersatu mengecam tindakan ahli-ahli Parlimen pembangkang yang tidak menyokong usul lanjutan penguatkuasaan Subseksyen 4(5) Akta Kesalahan Keselamatan (Langkah-Langkah Khas) 2012 (Sosma) di Dewan Rakyat semalam.Ketuanya Wan Ahmad Fayhsal Wan Ahmad Kamal mendakwa selain tidak menghormati memorandum persefahaman (MoU) antara kerajaan dan pembangkang, pihak pembangkang masih mengutamakan perbezaan politik berbanding kepentingan rakyat. “Ini bertentangan dengan amalan kebiasaannya iaitu semua pihak harus mengenepikan perbezaan peribadi atau politik dalam perkara-perkara yang melibatkan dasar keselamatan negara,” katanya dalam satu kenyataan.Wan Ahmad Fayhsal berkata tindakan mereka hari ini juga jelas memperlekeh dan memperkotak-katikkan usaha kerajaan, khususnya kementerian dalam negeri untuk mewujudkan satu persekitaran dan perimeter yang selamat.Beliau berkata Sosma merupakan salah satu instrumen pencegahan jenayah keganasan serta bertujuan memelihara kedaulatan negara. Usul lanjutan penguatkuasaan subseksyen 4(5) Akta Kesalahan Keselamatan (Langkah-Langkah Khas) 2012 bagi tempoh lima tahun lagi yang dibentang Menteri Dalam Negeri Hamzah Zainudin, tidak diluluskan Dewan Rakyat semalam setelah melalui undi belah bahagian, yang menyaksikan 84 ahli Parlimen bersetuju manakala 86 lagi tidak bersetuju.


Kes Hasanah, keterangan saksi pendakwaan selama sebulan

Saksi-saksi pendakwaan dalam perbicaraan kes pecah amanah RM50.4 juta bekas Ketua Pengarah Organisasi Perisikan Luar Malaysia (MEIO) Hasanah Abdul Hamid dijangka selesai memberi keterangan dalam tempoh sebulan.Timbalan Pendakwa Raya (TPR) Muhamad Asyraf Md Kamal memaklumkan perkara itu semasa Pesuruhjaya Kehakiman Ahmad Shahrir Mohd Salleh menetapkan tarikh perbicaraan baharu hari ini.Semasa ditanya Ahmad Shahrir mengenai masa yang diperlukan pihak pendakwaan untuk memanggil baki saksi bagi memberi keterangan, Muhamad Asyraf berkata: “ termasuk 11 saksi yang akan memberi keterangan secara tertutup, pihak kami menjangkakan dalam tempoh sebulan”.Setakat ini pihak pendakwaan telah memanggil empat saksi untuk memberi keterangan pada perbicaraan yang bermula pada 6 Oktober. Sebelum ini pihak pendakwaan memaklumkan akan memanggil 37 saksi termasuk 11 saksi yang akan memberi keterangan secara tertutup itu.Ahmad Shahrir menetapkan 5 hingga 16 April, 3 hingga 7 Mei dan 24 hingga 28 Mei untuk menyambung perbicaraan.Terdahulu Muhamad Asyraf memohon supaya tarikh perbicaraan yang ditetapkan hari ini hingga Khamis ini dilapangkan kerana TPR Muhammad Iskandar Ahmad yang tinggal di Klang tidak dapat hadir berikutan perintah kawalan pergerakan bersyarat (PKPB).“Sekiranya perbicaraan berlangsung tanpa kehadiran beliau, ia akan menjejaskan pasukan pendakwaan memandangkan beliau ketua pasukan pendakwaan dan segala arahan datang daripada beliau. Beliau juga mempunyai saksi-saksinya sendiri,” katanya.Muhamad Asyraf berkata mengambil kira juga perintah PKPB yang akan turut diperluaskan di Kuala Lumpur, Putrajaya dan Selangor, ia akan memberi kesan kepada saksi-saksi yang akan dipanggil memberi keterangan.“Pihak pendakwaan memohon sekiranya mahkamah dapat melapangkan tarikh bicara yang ditetapkan sebelum ini dan menetapkan tarikh baharu,” katanya.Ahmad Shahrir menetapkan 5 hingga 16 April, 3 hingga 7 Mei dan 24 hingga 28 Mei untuk menyambung perbicaraan.Peguam Hamdan Hamzah yang mewakili Hasanah tidak membantah permohonan itu.Ahmad Shahrir berkata mahkamah bertanggung jawab bagi memastikan PKPB dipatuhi dan membenarkan penangguhan.“Oleh yang demikian perbicaraan kes ini terpaksa ditangguhkan ke tarikh lain,” katanya.Hasanah dituduh sebagai seorang penjawat awam iaitu ketua pengarah (KP) penyelidikan jabatan perdana menteri melakukan pecah amanah RM50.4 juta milik kerajaan Malaysia di pejabat KP Bahagian Penyelidikan, Jabatan Perdana Menteri (JPM), Kompleks JPM di Putrajaya antara 30 April hingga 9 Mei 2018.Hasanah, 62, didakwa mengikut Seksyen 409 Kanun Keseksaan yang memperuntukkan hukuman penjara maksimum 20 tahun dan sebatan serta denda jika sabit kesalahan.


Minit Zahid lanjut kontrak bukan satu arahan, kata bekas KSU KDN

Mahkamah Tinggi hari ini diberitahu bahawa catatan minit Ahmad Zahid Hamidi pada surat pelanjutan kontrak syarikat Ultra Kirana Sdn Bhd (UKSB) bagi pelaksanaan sistem visa luar negara (VLN) bukan satu arahan.Bekas ketua setiausaha kementerian dalam negeri (KDN) Alwi Ibrahim berkata berdasarkan catatan minit oleh Zahid pada 18 Oktober 2016 yang dihantar kepadanya, ia adalah satu persetujuan.Catatan minit itu menyatakan “Datuk Seri KSU/ Datuk PUU, saya tiada halangan pelanjutan kontrak tempoh enam tahun sehingga 31 Ogos 2025, seperti tercatat dalam perjanjian perkara 2.2.1 yang sedia ada. Sila sediakan perjanjian tambahan untuk merealisasikannya dengan kadar segera”.Semasa disoal peguam Ahmad Zaidi Zainal yang mewakili bekas timbalan perdana menteri itu, berdasarkan ayat pada perenggan 10 kenyataan saksi Alwi, 63, (catatan minit Zahid), ia bukan satu arahan tetapi persetujuan, Alwi menjawab: “Setuju.”Zaidi: Apa pemahaman Tan Sri (Alwi) tentang minit Zahid yang menyatakan “merealisasikannya dengan kadar segera”?Alwi: Pemahaman saya ia perlu dibuat dengan cepat.Zaidi: Berapa cepat, seminggu, dua minggu?Alwi: Bergantung kepada kontrak sesuatu kes.Alwi juga bersetuju dengan Zaidi bahawa walaupun ia diminitkan (catatan minit Zahid) dengan kadar segera namun ia masih tertakhluk pada prosedur di KDN.Zahid, 69, berdepan 33 pertuduhan menerima suapan berjumlah SG$13.56 juta daripada UKSB sebagai dorongan untuk dirinya, selaku pegawai badan awam iaitu Menteri Dalam Negeri, melanjutkan kontrak syarikat itu sebagai pengendali Perkhidmatan OSC di China dan sistem VLN serta mengekalkan kontrak perjanjian untuk membekalkan sistem bersepadu VLN kepada syarikat sama oleh kementerian dalam negeri.Bagi tujuh lagi pertuduhan, Zahid didakwa sebagai menteri sama telah mendapatkan untuk dirinya wang tunai SG$1,150,000, RM3 juta, EURO15,000 dan US$15,000 tanpa balasan daripada UKSB yang mempunyai kaitan dengan kerja rasmi beliau.Perbicaraan di hadapan hakim Mohd Yazid Mustafa bersambung pada 7 Mac.


DAP mohon maaf kepada GPS dan rakyat Sarawak atas kenyataan ‘menyinggung perasaan’

Setiausaha Agung DAP Anthony Loke memohon maaf kepada rakyat dan kerajaan Sarawak dalam usaha meyakinkan Gabungan Parti Sarawak mengubah fikiran dan menyokong Pakatan Harapan (PH) ketika gabungan  meneruskan usaha mencari majoriti bagi membentuk kerajaan.
“Saya telah memaklumkan kepada Premier bahawa sekiranya terdapat apa-apa kenyataan yang pernah dibuat oleh mana-mana pemimpin DAP yang menyinggung perasaan kerajaan dan rakyat Sarawak, saya mewakili pihak DAP untuk memohon maaf secara terbuka.
“Saya berharap pertemuan hari ini akan membuka satu lembaran baru untuk membina persefahaman dan kerjasama demi negara Malaysia yang lebih maju dan progresif,” kata Loke selepas bertemu Premier Sarawak Abang Johari Openg hari ini.
Loke terbang ke Sarawak ketika Raja-raja Melayu bertemu di Istana Negara atas undangan Yang di-Pertuan Agong Sultan Abdullah Sultan Ahmad Shah untuk mendapatkan pandangan bagi memecahkan kebuntuan berhubung pelantikan perdana menteri.
GPS sebelum ini menyatakan sokongan 23 ahli-ahli Parlimennya, termasuk enam Dari Gabungan Rakyat Sabah (GRS) kepada Pengerusi Perikatan Nasional (PN) Muhyiddin Yassin.
PH mempunyai 82 kerusi Parlimen dan disokong oleh Warisan yang mempunyai tiga kerusi.
Pemimpin GPS sebelum ini berulang kali mengatakan mereka tidak akan bekerjasama dengan PH, disebabkan kenyataan yang dilemparkan terhadap kerajaan Sarawak ketika gabungan itu mentadbir Putrajaya selepas Pilihan Raya Umum 2018.
Pada 2019, Lim Guan Eng yang pada ketika itu menteri kewangan dan setiausaha agung DAP mengatakan Sarawak akan muflis dalam masa tiga tahun sekiranya terus diperintah oleh GPS.
Kenyataan itu disokong oleh Pengerusi DAP Sarawak Chong Chieng Jen.


MetMalaysia nafi negara alami ‘musim sejuk’ pada Februari

Jabatan Meteorologi Malaysia (METMalaysia) menafikan dakwaan cuaca musim sejuk seperti kota London bakal melanda Malaysia pada Februari nanti.METMalaysia dalam kenyataan hari ini memaklumkan, dakwaan yang tular di media sosial dan aplikasi WhatsApp itu adalah maklumat palsu, yang pernah tersebar pada 2016 dan telah diulang siar.METMalaysia turut menjelaskan keadaan cuaca sejuk yang dialami di kebanyakan kawasan di Semenanjung terutamanya Pantai Timur dan Pantai Barat ketika ini, disebabkan keadaan cuaca lembap dan mendung yang berterusan dalam tempoh beberapa hari, akibat luruan angin sejuk yang melanda negara.“Selain itu, keadaan rantau negara yang berawan dan tiada sinaran matahari secara terus untuk tempoh beberapa hari yang lepas, turut menyumbang kepada berlakunya keadaan cuaca yang lebih sejuk daripada biasa,” menurut kenyataan itu.Pada 3 Januari lepas, suhu harian minimum terendah yang direkodkan di Terengganu, Pahang dan Johor ialah 21 hingga 22°C dan keadaan itu adalah biasa apabila hujan serta mendung berlaku sepanjang hari.Justeru orang ramai diingatkan supaya mendapatkan maklumat sahih berkenaan ramalan dan amaran cuaca, melalui laman web rasmi dan laman media sosial rasmi METMalaysia atau melalui talian hotline 1-300-22-1638 dan aplikasi myCuaca.